Malaysia juarai badminton BATC

Skuad lelaki negara melakar sejarah apabila muncul juara Kejohanan Badminton Berpasukan Asia (BATC) buat kali pertama selepas menundukkan seteru utama, Indonesia 3-0 pada aksi final, hari ini.

Kemenangan itu sekali gus membalas dendam kekalahan kepada Indonesia pada final dua tahun lalu di Manila, Filipina yang menyaksikan skuad negara tewas 1-3.

Pada perlawanan yang berlangsung di Pusat Konvensyen Setia City itu, jaguh perseorangan negara, Lee Zii Jia seperti diramal memungut mata pertama negara selepas menewaskan Chico Aura Dwi Wardoyo 14-21, 21-12, dan 21-10 dalam tempoh 52 minit.

Juara Seluruh England itu menerima tentangan sengit daripada lawannya itu apabila tewas di set pertama namun bangkit mengatur strategi selepas itu.

Beregu utama negara, Aaron Chia-Soh Wooi Yik pula meraih mata kedua untuk skuad negara selepas mengetepikan gandingan Leo Rolly Carnando-Daniel Marthin, 17-21, 21-13, dan 21-18.

Seperti Zii Jia, pemenang pingat gangsa Sukan Olimpik Tokyo itu berdepan cabaran sengit gandingan muda Indonesia tetapi akhirnya meraih kemenangan pada perlawanan yang berlangsung selama 54 minit.

Ng Tze Yong yang turun selaku perseorangan kedua negara muncul wira apabila meraih mata kemenangan.

Tze Yong nyata tidak berdepan masalah menewaskan Ikhsan Rumbay 21-14, 21-15.

Selepas ini skuad negara akan memberi fokus kepada saingan Piala Thomas yang akan berlangsung di Bangkok, Thailand, Mei depan.


Perdana Menteri Jepun antara dalam senarai sekatan Rusia

Tidak berpuas hati dengan Jepun, Rusia mengenakan sekatan terhadap 63 individu pegawai negara matahari terbit itu yang terdiri daripada wartawan dan profesor.

Malah, Rusia juga mengumumkan Perdana Menteri Jepun, Fumio Kishida yang turut berada dalam senarai warga Jepun yang dikenakan sekatan tersebut, selain Menteri Luar, Yoshimasa Hayashi dan Menteri Pertahanan Nobuo Kishi, serta beberapa pegawai kanan kerajaan lain.

Susulan sekatan tersebut, semua 63 orang yang berada dalam senarai itu tidak dibenarkan masuk ke Rusia untuk tempoh yang tidak ditetapkan, kata Kementerian Luar Russia.

Rusia memberi alasan sekatan itu dikenakan ekoran terbabit dalam ‘retorik yang tidak boleh diterima’ terhadap Moscow.

Katanya, larangan kemasukan itu dikeluarkan selepas Tokyo menyertai langkah antarabangsa mengenakan sekatan terhadap Moscow susulan kempen ketenteraan di Ukraine.

“Pentadbiran Kishida melancarkan kempen anti-Russia buat julung kali dan membenarkan retorik yang tidak boleh diterima terhadap Russia, termasuk fitnah dan ancaman secara langsung.

“Ia diulangi oleh tokoh tertentu, pakar, wakil media Jepun, yang menyertai sikap Barat terhadap Russia,” katanya dalam satu kenyataan.

Russia turut menuduh Tokyo ‘mengambil langkah praktikal bertujuan menggugat hubungan baik antara negara jiran, merosakkan ekonomi Russia dan martabat antarabangsa negara,” katanya.


PRU-15: Amanah Tak faham kenapa PKR kuat menolak tidak mahu jumpa Dr Mahathir

Parti Amanah tidak faham dengan sikap pemimpin PKR yang berkeras menolak untuk berjumpa dengan Pengerusi Pejuang, Tun Dr Mahathir Mohamad.

Pengarah Komunikasinya, Khalid Samad berkata sepatutnya Pakatan Harapan (PH) perlu terbuka untuk bekerjasama dengan parti pembangkang yang lain, bagaimanapun nampaknya terdapat segelintir dalam PKR yang begitu degil tidak mahu berbincang dengan bekas Perdana Menteri itu.

“Seperti yang kita tahu, Pengerusi Pejuang, Tun Dr Mahathir Mohamad telah mohon untuk bertemu PH, tapi malangnya, pimpinan PH memutuskan untuk tidak meneruskannya. Apa yang saya tak faham, terdapat penolakan yang kuat terutama dari PKR.

“Amanah sentiasa berpendirian bahawa pembangkang perlu bersatu supaya kita dapat memaksimumkan kerjasama dengan semua parti pembangkang,” katanya dipetik laporan Utusan Malaysia.

Khalid terdahulu menghadiri mesyuarat jawatankuasa PH berhubung peruntukan kerusi bersama PSM dan Muda hari ini.

Baru-baru ini, Dr Mahathir mengeluarkan kenyataan terbuka sedia berjumpa dengan Anwar walaupun akan dikata ‘menjilat ludah’ sendiri tetapi yang penting adalah menyekat daripada UMNO dan Barisan Nasional (BN) kembali berkuasa.

Namun, Anwar dilaporkan terlalu sibuk untuk berjumpa dengan rakyat buat masa ini dan tidak ada keperluan untuk berjumpa buat masa ini.

Menurut Khalid lagi, mana-mana parti pembangkang yang mendapat sokongan rakyat seharusnya tidak diketepikan.

“Tetapi saya rasa pendirian Amanah tidak diterima atas apa jua alasan. Cadangan dan permintaan Pejuang untuk berjumpa telah ditolak,” katanya. – UTUSAN


Lima sekeluarga proses dadah ditangkap

Lima sekeluarga, termasuk seorang wanita ditahan kerana disyaki memproses dadah jenis syabu dan heroin dianggarkan seberat 5.9 kilogram (kg) bernilai RM91,717, beberapa hari lalu.

Timbalan Ketua Polis Pahang, Datuk Mohd Yusri Hassan Basri berkata, tangkapan dilakukan dalam dua operasi berasingan di Bera dan di Ipoh, Perak, Selasa lalu.

“Dua suspek lelaki dan seorang wanita berusia antara 19 hingga 48 tahun ditahan dalam kereta di hadapan sebuah restoran segera di Triang, Bera pada 9 pagi yang disyaki sedang menunggu pembeli dadah.

“Pemeriksaan pada kenderaan menemukan syabu anggaran lebih 1kg dan heroin 4.5kg. Polis percaya suspek berada di Bera untuk mengedar dadah tersebut di sekitar Bera, Maran dan Temerloh,” katanya di Kuantan, hari ini.

Susulan penahanan itu, katanya, polis menyerbu sebuah rumah di Ipoh, Perak pada jam 7.45 malam hari sama, membawa kepada tangkapan dua lagi suspek lelaki berusia 26 dan 42 tahun yang dipercayai menyewa rumah itu untuk dijadikan makmal memproses dadah.

Turut dirampas pada serbuan yang dilakukan dengan kerjasama JSJN IPK Perak ialah heroin seberat 353 gram dan serbuk kafein dianggarkan seberat 2kg.

Katanya, kes disiasat mengikut Seksyen 39 Akta Dadah Berbahaya yang boleh membawa hukuman mati mandatori.


Apa idea tangani masalah rakyat Shahril beri kepada PM Malaysia?

Ketua Penerangan UMNO Shahril Hamdan diingatkan supaya menjalankan fungsinya sebagai Pengarah Ekonomi Pejabat Perdana Menteri (PM), supaya memberi nasihat dan idea kepada Datuk Seri Ismail Sabri Yaakob berhubung cara menangani masalah ekonomi yang dihadapi rakyat sekarang ini.

Kedudukan Shahril sepatutnya diguna untuk membantu menyelesaikan isu rakyat, termasuk menjayakan cadangan Majlis Pemulihan Negara (MPN) dipengerusikan Tan Sri Muhyiddin Yassin, bukannya memberi jawapan beralaskan politik kluster mahkamah.

Ketua Penerangan Armada Bersatu Malaysia Mohd Ashraf Mustaqim Badrul Munir mempersoalkan bagaimana seorang penasihat ekonomi kepada Perdana Menteri Malaysia boleh berdolak-dalik menyalahkan pihak lain dalam menangani masalah ekonomi negara dan rakyat.

“Shahril Hamdan pertikai kenyataan Muhyiddin bahawa banyak syarikat dan perniagaan mengecilkan operasi kerana kekurangan pekerja pada masa ini. Dia kata masa zaman Muhyiddin jadi PM, 100,000 syarikat tutup kerana PKP (Perintah Kawalan Pergerakan).

“Dia lupa masa PKP dulu, Pemuda UMNO lah yang kuat melalak suruh kerajaan tutup kilang, tutup kedai, tutup pejabat. Muhyiddin tak tunduk kepada desakan Pemuda UMNO. Kilang-kilang, perusahaan dan perniagaan yang dikategorikan sebagai perkhidmatan perlu dibuka,” katanya dalam kenyataan hari ini.

Beliau berkata demikian ketika mengulas kenyataan Shahril Hamdan yang membidas kenyataan Muhyiddin yang melihat Ismail Sabri tidak memandang semua isu membelenggu negara ketika ini termasuk inflasi, kekurangan tenaga kerja dan kemerosotan nilai ringgit sebagai sesuatu yang penting.

Dalam kenyataannya Muhyiddin berkata isu kejatuhan nilai ringgit juga tidak dipandang serius dan Ismail Sabri tidak tampil menjelaskan langkah akan diambil kerajaan untuk membendung kejatuhan nilai ringgit.

Mengulas lanjut, Mohd Ashraf berkata ketika Muhyiddin menjadi PM sebelum ini banyak bantuan yang diberikan menerusi pelbagai inisiatif, termasuk PENJANA, PEMULIH, PRIHATIN dan lain-lain.

“Subsidi upah juga diberikan kepada syarikat-syarikat untuk memastikan mereka dapat terus menggaji pekerja walaupun perniagaan terjejas.

“Sekarang bukan musim PKP lagi. Ekonomi dah dibuka. Tapi kenapa masih ada syarikat dan kilang yang tak dapat beroperasi sepenuhnya? Kedai mamak pun sekarang banyak tutup. Ladang sawit pun buah busuk macam tu saja sebab tak ada pekerja nak kutip buah,

“Kenapa? Isunya sebab kekurangan tenaga kerja. Apa yang PM buat untuk mengatasi masalah ini? Apa yang Shahril Hamdan sebagai Pengarah Ekonomi PM nasihat Ismail Sabri untuk selesaikan masalah ini?

“Dah lebih setahun jadi PM. Covid sudah tidak ada, tapi masalah ekonomi semakin meruncing,” kata Mohd Ashraf sambil menjelaskan bahawa jika nilai ringgit terus jatuh, maka secara tidak langsung harga makanan dan barangan keperluan menjadi mahal, sekali gus membebankan rakyat.

“Shahril janganlah jawab macam Menteri Kewangan… oh, nilai ringgit jatuh baguslah. Pengeksport akan happy sebab boleh jual barang eksport dengan harga yang lebih kompetitif…. Berapa ramai rakyat kita yang eksport barang ke luar negara? Fikir hal rakyat sikit… rakyat tengah susah!”

Mohd Ashraf berkata Muhyiddin sentiasa berusaha untuk menepati ikrarnya membantu meringankan beban rakyat, tetapi ketika kerajaan sekarang dipimpin Naib Presiden UMNO, ekonomi tetap merudum, manakala inflasi pula meningkat.

“Apa nasihat diberikan Pengarah Ekonomi Pejabat PM kepada Ismail Sabri? Sebalikya pemimpin UMNO semakin gila untuk mendapat dan mempertahankan kuasa daripada memikirkan masalah rakyat… sibuk untuk mengadakan pilihan raya,” katanya.

Mengenai tuntutan jawatan Timbalan Perdana Menteri yang dibangkitkan Shahril Hamdan, Mohd Ashraf membidas dengan mengatakan Ismail Sabri tidak menunaikan janji.

“Boss awak (Ismail Sabri) yang tak tunai janji dan berbohong. Dia tandatangan perjanjian tapi nafikan. Orang tak tunai janji dan berbohong ni tak layak jadi pemimpin.

“Jangan awak tak tau orang UMNO pun tengah marah kat boss awak tu sebab dia tipu orang UMNO. Jadi eloklah buat pilihan raya supaya pemimpin baharu yang lebih beramanah dapat dipilih jadi pemimpin,” katanya.


Takut dengan PN sampai sekat video TikTok, sindir Ahli Parlimen Sik

Baharu sahaja beberapa minggu kerajaan campuran Pakatan Harapan (PH)-Barisan Nasional (BN) dibentuk tetapi mereka sudah takut dengan kebangkitan rakyat selepas Pilihan Raya Umum Ke-15 (PRU-15) lalu.

Ahli Parlimen (MP) Sik, Ahmad Tarmizi Sulaiman menyifatkan kerajaan campuran sekarang takut dengan kebebasan bersuara rakyat sehingga semua benda hendak disekat walhal mereka sebelum ini yang melaungkan hak asasi manusia tetapi kini takut pula dengan suara rakyat sehingga tidak boleh menerima kritikan.

“Malah kemenangan 74 kerusi Parlimen dalam ‘Gelombang PN Best’ ini menandakan suatu permulaan yang menggetarkan kerajaan PH dan BN sehingga terpaksa menyekat video pro PN dalam media sosial seperti TikTok dan akhirnya menjerumuskan kerajaan PH dan BN ini sebagai rejim yang cakap tidak serupa bikin.

“Ia juga tidak menjamin kebebasan media seperti yang dijanjikan bahkan bersifat ‘double standard’, apabila tiada tindakan sekatan dibuat bagi kenyataan provokatif penyokong PH dan BN di media sosial yang lain seperti Twitter,” katanya dalam satu kenyataan.

Untuk rekod, sebaik dibentuk barisan Kabinet kerajaan campuran PH-BN, langkah pertama diambil pentadbiran dipimpin Datuk Seri Anwar Ibrahim adalah dengan memanggil wakil TikTok dan meminta pengendali platform media sosial itu menurunkan kandungan yang didakwa kononnya berbentuk provokasi.

Susulan langkah itu, orang ramai mengadu banyak kandungan dalam TikTok yang pro kepada PN dibuang dan disekat hanya kerana menyokong parti yang tidak sehaluan dengan kerajaan.

Dalam pada itu, Ahmad Tarmizi juga membidas pemimpin veteran DAP, Lim Kit Siang susulan kenyataannya yang bimbang dengan kebangkitan ‘gelombang hijau’ semasa PRU-15 lalu akan menyebabkan negara akan menjadi negara Islam sepenuhnya.

Beliau berkata berkata kenyataan Kit Siang yang menyebut langkah-langkah perlu diambil bagi memastikan Malaysia tidak menjadi negara Islam sepenuhnya dalam dua kali lagi PRU pada 2032 iaitu 10 tahun dari sekarang adalah tuduhan berat berniat jahat, hasutan bagi membangkitkan isu perkauman berasaskan agama dan perlu disiasat pihak berkuasa.

Jelasnya, kenyataan itu menunjukkan Kit Siang seorang yang tidak memahami Perlembagaan Malaysia yang menggariskan Islam sebagai agama rasmi Persekutuan, malah menjadi agen penyuntik Islamophobia dalam kalangan masyarakat majmuk di negara ini.

“Jelas, tiada pembohongan seperti yang dicanangkan beliau tetapi ketelusan pemimpin berjiwa rakyat seperti Presiden Pas, Pengerusi Perikatan Nasional dan Menteri Besar Kedah menyebabkan rakyat terbuka bagi menerima dan akhirnya banyak kerusi UMNO dan Pakatan Harapan (PH) tumbang dengan majoriti yang sangat besar.

“PN enggan membentuk kerajaan perpaduan bukan kerana membantah cadangan Yang di-Pertuan Agong (YDPA) seperti yang difitnah oleh PH dan BN, sebaliknya enggan berkompromi dengan kluster mahkamah yang disifatkan seperti “enau dalam belukar, melepaskan pucuk masing-masing,” katanya lagi.


Sidang khas Dewan Negara lulus usul pelanjutan Subseksyen 4(5) SOSMA

Sidang Khas Dewan Negara hari ini meluluskan usul lanjutan Subseksyen 4(5) Kesalahan Keselamatan (Langkah-langkah Khas) 2012 (SOSMA) (Akta 747) untuk terus berkuat kuasa bagi tempoh lima tahun lagi mulai 31 Julai ini.

Usul dibentang oleh Menteri Dalam Negeri, Datuk Seri Hamzah Zainudin itu diluluskan dengan lebih suara bersetuju, lapor Bernama.

Ketika membentangkan usul itu, Hamzah berkata, Subseksyen 4(5) perlu dilanjutkan bagi menangani ancaman terhadap kedaulatan negara, keselamatan dan ketenteraman awam.

Subseksyen itu antaranya menyebut, seorang pegawai polis berpangkat Penguasa Polis atau berpangkat lebih tinggi daripada Penguasa Polis boleh melanjutkan tempoh tahanan untuk tempoh yang tidak lebih daripada 28 hari bagi maksud penyiasatan.

Hamzah ketika menggulung perbahasan usul itu menafikan pelanjutan subseksyen itu membolehkan berlakunya penindasan mahupun kezaliman terhadap tahanan.

Hamzah berkata hak asasi individu, hak berjumpa peguam dan hak supaya waris dimaklumkan mengenai tangkapan berkenaan sudah sedia ada dalam akta itu.

“Seksyen 5 SOSMA memperuntukkan hak kepada suspek untuk dimaklumkan sebab tangkapan. Kita tangkap dan kita maklumkan kepada dia sebab apa (ditangkap).

“Kemudian, hak suspek untuk berjumpa peguam, ada dalam akta itu sendiri. Hak untuk dimaklumkan kepada waris kadim, juga ada. Selain itu, suspek juga diberikan hak untuk dibicarakan di mahkamah di bawah Seksyen 12 SOSMA,” katanya.

Seramai 24 Senator mengambil bahagian pada sesi perbahasan usul berkenaan.

Semalam, usul itu diluluskan Dewan Rakyat setelah melalui undi belah bahagian yang menyaksikan 111 Ahli Parlimen bersetuju manakala 88 tidak bersetuju dan 21 tidak hadir.


Paras air melebihi waspada malam ini naik kepada 46 sungai, 9 negeri

Jumlah sungai yang mencatat paras air melebihi tahap waspada, amaran dan bahaya terus meningkat kepada 46 sehingga jam 8.30 malam ini, berbanding hanya 30 sahaja pada tengah hari tadi (28 Oktober 2022).

Laman sesawang Public Infobanjir Jabatan Pengairan dan Saliran (JPS) menunjukkan paras air di empat sungai di tiga negeri – Kedah, Pelis dan Melaka – kini melebihi paras bahaya.

Berikut adalah paras air yang direkodkan sehingga jam 8.30 malam ini (28 Oktober 2022):

* Sarawak (13 sungai)

Tahap Amaran

Tahap Waspada

* Kedah (10 sungai)

Tahap Bahaya

Tahap Amaran

Tahap Waspada

* Johor (tujuh sungai)

Tahap Amaran

Tahap Waspada:

* Negeri Sembilan (lima sungai)

Tahap Amaran

Tahap Waspada

* Melaka (tiga sungai)

Tahap Bahaya

Tahap Amaran

Tahap Waspada

* Selangor (tiga sungai)

Tahap Amaran

Tahap Waspada

* Pahang (tiga sungai)

Tahap Amaran

Tahap Waspada

* Terengganu (satu sungai)

Tahap Waspada

* Perlis (satu sungai)

Tahap Bahaya


Mangsa banjir perlukan sokongan, bimbingan psikososial: Rina

Kementerian Pembangunan Wanita, Keluarga dan Masyarakat (KPWKM) menyediakan pusat sokongan sosial setempat berserta kaunselor untuk memberikan sokongan moral dan emosi kepada mangsa banjir di daerah ini.

Menterinya Datuk Seri Rina Mohd Harun berkata mangsa memerlukan bimbingan psikososial dalam menghadapi musibah berkenaan dengan didapati terdapat dalam kalangan mereka trauma akibat kejadian, lapor Bernama.

“Sebab kita tahu ada antara mereka yang trauma, ia bukan juga mangsa sedia ada ini, tetapi tadi saya juga didatangi oleh beberapa wakil dari taman berdekatan walaupun tak terjejas, dia pun rasa trauma takut nanti keadaan rumah dia selamat atau tidak.

“Jadi, kita perlu bersama beri bimbingan psikososial kepada mereka ini,” katanya kepada Bernama selepas sesi taklimat daripada Jabatan Kebajikan Masyarakat (JKM) selain menyampaikan sumbangan dan menyantuni mangsa banjir di pusat pemindahan sementara (PPS) Surau An-Nur dekat sini hari ini.

Rina berkata wanita yang berniaga dan terjejas akibat kejadian itu juga akan dibantu daripada segi modal asas untuk memulakan kembali perniagaan mereka.

Mengenai sumbangan itu, beliau berkata ia berupa bakul makanan serta perkakas elektrik seperti periuk nasi dan kipas yang turut disumbangkan oleh syarikat korporat selain kementeriannya.

Banjir pada Isnin lepas itu menyebabkan 12 kampung terjejas dengan 15 rumah rosak teruk hingga tidak boleh didiami lagi selain meragut tiga nyawa termasuk seorang wanita hamil berusia 23 tahun.


Kerajaan bersih, rakyat hanya ada PN sebagai pilihan

Perikatan Nasional (PN) yakin dapat membentuk kerajaan pada Pilihan Raya Umum ke-15 (PRU-15) Sabtu ini berdasarkan sokongan yang dilihat semakin meningkat.

Timbalan Presiden PAS, Datuk Seri Tuan Ibrahim Tuan Man berkata di sebalik pelbagai ramalan politik, beliau melihat sokongan semakin jelas khususnya dalam kalangan pengundi muda.

“Jangkaan ini berdasarkan sokongan kepada PN yang semakin meningkat dan mood perubahan yang ditunjukkan rakyat sehingga kini.

“Pengundi muda mahu sebuah kerajaan bersih daripada rasuah dan salah guna kuasa. Trend sokongan semakin meningkat ini dijangka akan lebih menyerlah pada hari-hari terakhir kempen,” katanya dalam satu kenyataan di Facebook, hari ini.

Menurutnya, tidak timbul soal gabungan politik buat masa ini dan bagi gabungan itu usaha berterusan bagi membentuk kerajaan PN yang dipilih oleh majoriti rakyat mesti ditingkatkan.

“Apa yang dinyatakan SUA PAS (Setiausaha Agung PAS) hanyalah pilihan sedia ada dan telah sedia diulas oleh pelbagai pihak,” katanya.

Mengulas lanjut, calon Parlimen Kubang Kerian dan DUN Cheka itu berkata rakyat hanya mempunyai satu pilihan dalam memastikan kerajaan yang terbentuk nanti dalam kalangan yang bebas daripada sebarang penyalahgunaan kuasa mahupun rasuah.

“Rakyat dan penjawat awam telah serik di bawah Pakatan Harapan selama 22 bulan dan tidak mungkin mengulangi kesilapan lampau.

“Demikian juga BN dengan pelbagai kemelut kluster mahkamah, terpalit salah laku dalam kalangan sebahagian pimpinan menyebabkan rakyat hanya punyai satu pilihan, iaitu kerajaan PN.

“Saya yakin kita mampu lakukannya,” katanya.

Sebelum ini, Datuk Seri Takiyuddin Hassan dilaporkan berkata PN yakin dapat membentuk kerajaan hasil gabungan dengan parti lain, terutama BN pada PRU-15.

Namun dalam kenyataan terbaharunya, beliau berkata apa yang disebutnya berhubung penggabungan PN dan BN selepas PRU-15 telah diambil di luar konteks dan tajuk berita itu juga mengelirukan pengundi.

“Saya ingin tegaskan di sini bahawa saya berkeyakinan penuh Perikatan Nasional akan dapat membentuk kerajaan secara bersendirian dan Perdana Menteri adalah daripada Perikatan Nasional.

“Kami percaya rakyat akan lebih yakin dengan tema Perikatan Nasional iaitu Prihatin, Stabil dan Bersih.

“Dengan kenyataan yang jelas ini maka sebarang kenyataan berhubung kerjasama dengan BN tidak berbangkit dan kami di Perikatan Nasional berkeyakinan akan membentuk kerajaan bersendirian selepas PRU-15,” kata Takiyuddin.


Pakistan minta India perjelas objek misteri terhempas

Tentera Pakistan pada Khamis (11 Mac 2022) mendedahkan satu objek supersonik altitud tinggi yang tidak dikenali berasal dari India telah terhempas di wilayah Pakistan, dalam insiden yang membahayakan penerbangan penumpang awam, dan New Delhi harus memberikan penjelasan.

Kedua-dua jiran yang memiliki senjata nuklear itu telah bertempur dalam tiga peperangan dan terlibat dalam banyak perbalahan ketenteraan, yang terbaru pada 2019 menyaksikan tentera udara kedua-duanya terlibat dalam serang menyerang.

“Pada 9 Mac, objek terbang berkelajuan tinggi telah dikesan di dalam wilayah India oleh pusat operasi pertahanan tentera udara Pakistan,” kata jurucakap tentera Mejar Jeneral Babar Iftikhar dalam sidang akhbar yang dipanggil tergesa-gesa pada malam Khamis.

Beliau berkata pihak tentera tidak pasti tentang jenis objek itu, yang terhempas berhampiran bandar timur Pakistan Mian Channu dan berasal dari bandar Sirsa di India, di wilayah Haryana barat India.

Tiada maklum balas segera daripada Kementerian Hal Ehwal Luar India kepada pertanyaan Reuters mengenai perkara itu.

“Laluan penerbangan objek ini membahayakan banyak penerbangan penumpang domestik dan antarabangsa baik di ruang udara India dan Pakistan serta nyawa manusia dan harta tanah,” kata Iftikhar.

Seorang pegawai tentera udara Pakistan pada sidang akhbar itu berkata objek itu sedang dianalisis secara forensik dan kajian awal mencadangkan ia adalah peluru berpandu supersonik permukaan ke permukaan, tetapi tidak membawa bahan letupan.

Beliau berkata ia bergerak pada ketinggian 40,000 kaki (12,000 meter), pada kelajuan Mach 3, dan terbang sejauh 124km (77 batu) di ruang udara Pakistan sebelum terhempas.

Iftikhar berkata tentera tidak akan membuat kesimpulan sehingga mereka mendapat penjelasan daripada India, tetapi mengatakan bahawa Pakistan membantah sekeras-kerasnya “pelanggaran nyata” ruang udaranya.

“Apa pun yang menyebabkan kejadian ini berlaku, ia adalah untuk India menjelaskan,” kata Iftikhar. – Agensi


Zahid sindir Bersatu, beri peringatan kepada PAS

Parti Pribumi Bersatu Malaysia (Bersatu) yang menerajui kerajaan Perikatan Nasional (PN) terus disindir oleh Presiden UMNO dalam Perhimpunan Agung UMNO (PAU) 2020 di Pusat Dagangan Dunia Putra (PWTC) di ibu negara, hari ini.

Pada masa sama, Datuk Seri Ahmad Zahid Hamidi turut kecewa dengan pendirian gabungan Muafakat Nasional (MN) yang dilihatnya sudah mula berubah apabila menyertai kerajaan PN.

Ketika menyampaikan ucapan dasar dan perasmian PAU pagi tadi, beliau berkata, parti itu sedar bahawa Bersatu tidak mendapat dukungan sepenuhnya rakyat, selain tiada sokongan akar umbi.

Sambil menuduh Bersatu mempunyai muslihat politik, beliau mengingatkan ahli-ahli UMNO supaya berhati-hati dengan gerakan untuk menghancurkan UMNO.

“Hasrat ular lidi untuk menelan ular sawa terus dipergiatkan tanpa henti. Termasuklah muslihat politik ketika kita menghadapi Pilihan Raya Negeri Sabah. Waspadalah! Muslihat mereka tidak akan berhenti selagi UMNO tidak hancur,” katanya.

Beliau berkata, penolakan akar umbi terhadap kerjasama dengan Bersatu, telah pun diterjemahkan melalui usul yang diluluskan di 124 Persidangan Perwakilan UMNO Bahagian, malah, 147 daripada 191 Ketua-Ketua UMNO Bahagian turut bersetuju menolak kerjasama itu.

“Anehnya, ada pula gerakan yang kemudiannya disusun untuk mengubah keputusan besar parti. Kita tahu siapa mereka. Sekilas ikan di air, kita tahu jantan betinanya,” katanya tanpa menyebit individu dalam gerakan itu.

Mengenai MN, beliau mengingatkan rakan sekutunya, PAS, supaya tidak lupa bahawa melalui pemuafakatan itu mereka memenangi tujuh Pilihan Raya Kecil (PRK).

“Bayangkan enam dekad lamanya kita bersengketa, akhirnya kita dapat bertentang mata. Sehingga mewujudkan piagam dan perjanjian persefahaman yang kita tandatangani pada 14 September 2019. Jangan kita lupa, dengan permuafakatan ini, kita telah memenangi tujuh pilihan raya kecil.

“Namun, setelah menyertai sebahagian daripada kerajaan, tiba-tiba pendirian politik telah mula berubah. Ingin saya tegaskan kita hanya menyokong pembentukan sebuah kerajaan yang kemudiannya dinamakan Kerajaan Perikatan Nasional. Tidak disangka, ada pihak membentuk gabungan parti politik yang juga dinamakan Perikatan Nasional tanpa penyertaan UMNO,” katanya.

Zahid yakin permuafakatan itu akan mendapat sokongan padu dalam kancah politik negara dan membuka ruang kepada UMNO serta BN kembali menerajui negara.


Bekas Naib Presiden Warisan lantik peguam baharu dalam kes dokumen palsu

Peguam baharu dilantik bekas Naib Presiden Warisan, Datuk Peter Anthony untuk mewakilinya dalam kes membabitkan dokumen palsu berhubung kontrak penyelenggaraan sistem Mekanikal dan Elektrikal (M&E) di Universiti Malaysia Sabah (UMS).

Perkara itu dimaklumkan Timbalan Pendakwa Raya, Wan Shaharuddin Wan Ladin ketika prosiding sambung bicara bela diri di hadapan Hakim Azura Alwi.

Wan Shaharuddin berkata, pihak pembelaan bersetuju kehadiran bekas Menteri Pembangunan Infrastruktur Sabah pada prosiding hari ini dikecualikan dengan alasan pihak pembelaan memohon untuk melapangkan tarikh perbicaraan.

“Tertuduh baru melantik peguam S Devanandan dan Datuk D Senthinathan untuk bertindak bagi pihaknya,” katanya.

Sebelum ini, peguam Munawar Kabir Mohd Zainal Abidin bertindak mewakili tertuduh.

Sehubungan itu, perbicaraan kes berkenaan hari ini dilapangkan.

Wan Shaharuddin berkata, pihaknya belum menerima pernyataan pembelaan sebagaimana dijanjikan dalam prosiding terdahulu.

Mendengar perkara itu, Devanandan berkata, pihaknya memberi akujanji akan menyerahkannya dalam tempoh seminggu kerana belum bertemu Anthony dan perlu mendapatkan arahan daripada anak guam terlebih dahulu.

Wan Shaharuddin turut memohon pembelaan menyerahkan pernyataan saksi seminggu sebelum prosiding.

Mahkamah menetapkan 9, 10, 16, 17 dan 18 Februari depan untuk perbicaraan kes.

Mengikut pertuduhan, Anthony, 50, didakwa melakukan pemalsuan kepada surat pejabat Timbalan Naib Canselor UMS bertarikh 9 Jun 2014 dengan memasukkan pernyataan palsu pada tajuk surat itu dengan niat untuk menipu.

Kesalahan didakwa dilakukan di pejabat Ketua Setiausaha Sulit kepada Perdana Menteri, tingkat lima, bangunan Perdana Putra, Pusat Pentadbiran Kerajaan Persekutuan, Putrajaya antara 13 Jun dan 21 Ogos 2014.

Anthony didakwa mengikut Seksyen 468 Kanun Keseksaan yang membawa hukuman maksimum penjara tujuh tahun dan denda.


MetMalaysia keluar amaran hujan berterusan di Kedah, Perlis

JABATAN Meteorologi Malaysia (MetMalaysia) mengeluarkan amaran hujan berterusan tahap waspada yang dijangka berlaku di seluruh Perlis dan sebahagian Kedah hari ini hingga esok.

Menurut kenyataan MetMalaysia yang dikeluarkan pagi tadi, Kedah melibatkan kawasan sekitar Langkawi, Kubang Pasu, Kota Setar, Pokok Sena dan Padang Terap.

Amaran hujan berterusan (waspada) dikeluarkan apabila terdapat tanda-tanda yang menunjukkan hujan/ribut petir sedang/dijangka berlaku melebihi 6 jam dalam tempoh berkenaan di sesuatu kawasan.

Susulan hujan lebat sejak malam tadi, beberapa kawasan di Kangar, Perlis mengalami banjir kilat.

Antara kawasan terlibat ialah Taman Kuala Perlis; Kampung (Kg) Sentua; Kg Seriab; dan Kg Bakau.

Jabatan Pengairan dan Saliran (JPS) Perlis mengeluarkan senarai lokasi berisiko banjir di negeri itu yang melibatkan tiga daerah iaitu Kangar, Padang Besar dan Arau.

Hujan lebat berterusan juga menjejaskan beberapa kawasan di Pulau Pinang. Antara kawasan terlibat di Pulau Pinang ialah Jalan P Ramlee; Kampung Masjid; dan Kampung Naran yang membabitkan berpuluh-puluh rumah kediaman dinaiki air sehingga paras lutut.


Ketua saintis kaji vaksin Sinovac Indonesia meninggal akibat Covid-19

Ketua saintis bagi kajian klinikal vaksin Sinovac Indonesia, Dr Novilia Sjafri Bachtiar dilaporkan meninggal dunia, disyaki akibat jangkitan virus Covid-19, semalam.

Reuters memetik laporan media Indonesia, jenazah Dr Novilia, 50-an, selamat dikebumikan di Cimahi, barat kota Bandung, dengan mengikut prosedur operasi standard Covid-19 yang telah ditetapkan.

Republik Indonesia yang menggunakan vaksin Sinovac secara meluas kepada jutaan penduduknya kini sedang berdepan ‘malapetaka’ apabila jangkitan Covid-19 terus meningkat dari sehari ke sehari.

Semalam sahaja negara itu merekodkan kes harian tertinggi baharu dalam tempoh 24 jam sebanyak 34,379 dan 1,040 kematian.

Menteri Perusahaan Negeri, Erick Thohir memuat naik kematian Dr Novilia di Instagram peribadinya sambil menyatakan Indonesia kehilangan seorang doktor yang banyak membantu republik itu dalam menangani Covid-19.

“Dr Novilia adalah saintis utama dan ketua bagi ujian klinikal yang dilakukan oleh BioFarma, termasuk ujian vaksin Covid-19 yang bekerjasama dengan Sinovac dari China.”

“Ujian telah dihasilkan dan puluhan juta rakyat Indonesia telah disuntik dengan vaksin Sinovac dan ini merupakan salah satu usaha kerajaan untuk melindungi rakyatnya supaya bebas dari jangkitan Covid-19,” katanya.

Menurut Kumpulan Data Bebas Lapor Covid-19, pada bulan Jun sebanyak 131 orang pekerja kesihatan meninggal dunia setelah menerima suntikan vaksin Sinovac dan 50 kematian pada awal Julai. – Agensi


Covid-19: Jangkitan di sembilan negeri naik, 49 pesakit meninggal

Hanya sembilan negeri hari ini mencatat peningkatan kes harian baharu Covid-19, berbanding 11 negeri semalam, dengan jangkitan di Selangor kembali melonjak.

Dalam tempoh 24 jam sehingga 12 tengah hari tadi juga seramai 49 pesakit dilaporkan meninggal dunia akibat komplikasi Covid-19, berbanding 55 kes semalam, menjadikan kumulatif sebanyak 30,474 kematian.

Pada masa sama, Kementerian Kesihatan (KKM) mengesan enam lagi kluster baharu dalam tempoh itu, menjadikan keseluruhannya 5,953 kluster dengan 5,727 telah ditamatkan dan 226 lagi masih aktif.

Tatkala tercetus kebimbangan berkaitan varian baharu Covid-19, Omicron, Selangor hari ini merekodkan 1,582 jangkitan berbanding 1,097 semalam, menjadikan kumulatif positif di negeri itu sejak awal tahun lalu meningkat kepada 753,493 kes, manakala 725,718 pesakit telah sembuh, dan 9,787 kes kematian.

Sehingga semalam Selangor merekodkan 17,968 kes aktif, termasuk 15,686 pesakit menjalani kuarantin di rumah; 1,127 ditempatkan di PKRC; 1,075 dimasukkan ke hospital; dan 80 dirawat di unit rawatan rapi (ICU), dengan 52 daripadanya memerlukan alat bantuan pernafasan.

Bagi negeri-negeri lain pula, Kelantan turut merekodkan peningkatan jangkitan hari ini apabila mencatat 639 kes, berbanding 574 semalam; diikuti Sabah sebanyak 467 kes baharu, naik daripada 401 kes semalam.

Pahang pula mencatat 326 kes baharu berbanding 321 kes semalam; diikuti Terengganu (235 kes baharu, 200 semalam); Negeri Sembilan (180 kes baharu, 148 semalam); Sarawak (121 kes baharu, 98 semalam); Perlis (48 kes baharu, 44 semalam); dan Labuan (19 kes baharu, dua semalam).

Sementara itu, Ketua Pengarah Kesihatan Tan Sri Dr Noor Hisham Abdullah berkata seramai 6,803 pesakit disahkan sembuh dalam tempoh 24 jam sehingga 12 tengah hari tadi, menjadikan kumulatif sebanyak 2,544,007 pesakit pulih, berbanding 2,638,221 kumulatif kes positif.

Beliau berkata daripada 5,439 kes baharu yang dilaporkan hari ini sebanyak 105 kes atau 1.9 peratus adalah pesakit kategori 3, 4 dan 5, manakala 5,334 atau 98.1 peratus adalah kes kategori 1 dan 2.

Menurutnya seramai 500 pesakit dimasukkan ke ICU, dengan 258 daripadanya memerlukan alat bantuan pernafasan.

Daripada jumlah kes hari ini juga, 195 pesakit membabitkan bukan warganegara Malaysia, termasuk enam daripadanya dikategorikan sebagai kes import.


Masyarakat Cina tak alu-alukan kedatangan Najib ke Pulau Pinang: Persatuan

“Kamu telah melakukan jenayah dan kamu datang ke sini untuk menghadiri acara yang bersifat politik. Kami sentiasa menegaskan bahawa pemimpin tidak sepatutnya melakukan rasuah.”

Demikian kata Dewan Perniagaan Cina Pulau Pinang (PCCC) sambil menegaskan masyarakat Cina tidak akan menjemput atau mengalu-alukan kehadiran bekas Perdana Menteri Datuk Seri Najib Razak ke negeri itu.

Presiden PCCC Hong Yeam Wah berkata PCCC tidak mungkin menjemput atau mengalu-alukan Najib – yang telah disabitkan kesalahan rasuah – ke Pulau Pinang, kerana ahli perniagaan mengutamakan integriti melebihi segalanya.

Pada 28 Julai 2020 lalu, Najib dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Pada 8 Disember 2021 lalu, Mahkamah Rayuan yang mengekalkan sabitan dan hukuman dikenakan Mahkamah Tinggi itu turut berpendapat tindakan Najib dalam kes berkenaan bukan demi kepentingan negara tetapi hanya memalukan negara.

Najib kini menunggu rayuannya diputuskan di Mahkamah Persekutuan.

Hong berkata demikian ketika mengulas dakwaan Presiden Persekutuan Persatuan Keturunan Zhang Malaysia, Anthony Chang Wei Loon yang berkata masyarakat Cina di Pulau Pinang mengalu-alukan kedatangan Najib.

“Bagaimana dia (Chang) boleh mewakili kami? PCCC mempunyai sejarah lebih 100 tahun, dan lebih 10,000 ahli meliputi semua industri di Pulau Pinang.

“Hampir semua ahli perniagaan di sini adalah ahli kami, bukan ahlinya. Jadi pada dasarnya, kami tidak akan menjemput atau mengalu-alukan Najib ke majlis kami atau mengalu-alukan beliau ke Pulau Pinang.

“Kamu telah melakukan jenayah dan kamu datang ke sini untuk menghadiri acara yang bersifat politik. Kami sentiasa menegaskan bahawa pemimpin tidak sepatutnya melakukan rasuah,” katanya memetik laporan MalaysiaKini, hari ini.

Sementara itu, Hong enggan mengulas mengenai pemimpin masyarakat Cina Pulau Pinang lain yang menghadiri majlis dihadiri Najib semalam.

“Itu urusan mereka. Untuk PCCC, kami tidak akan menjemput Najib untuk datang. Ahli perniagaan sentiasa menekankan bahawa pemimpin harus mempunyai integriti dan bebas daripada rasuah,” tegas Hong.

Najib memulakan lawatan ke Pulau Pinang bagi mendapatkan sokongan daripada masyarakat Cina di negeri itu semalam.


Zahid sahkan Khairy sebenarnya tak diberi tempat bertanding PRU-15

Pengerusi Barisan Nasional (BN) Datuk Seri Ahmad Zahid Hamidi hari ini (Jumaat, 11 November 2022) mengesahkan nama Khairy Jamaluddin, memang tiada dalam senarai calon Pilihan Raya Umum Ke-15 (PRU-15).

Memetik laporan BH, Zahid berkata Menteri Kesihatan itu sepatutnya tiada tempat pada PRU-15 ini kerana Khairy adalah ahli UMNO dalam Bahagian Rembau dan kini Ketua UMNO bahagian itu ialah Datuk Seri Mohamad Hasan.

“Beliau patut berterima kasih pada saya sebab beri peluang bertanding di Sungai Buloh,” kata Zahid berhubung calon BN Parlimen Sungai Buloh itu.

Menurut Zahid Mohamad yang juga Pengerusi BN Negeri Sembilan adalah calon yang lebih layak untuk bertanding di kerusi Parlimen Rembau.

“Saya beri juga beliau (Khairy) bertanding di Sungai Buloh walaupun bukan tempat beliau. Maka beliau perlu bekerja keras untuk memenangi kerusi Sungai Buluh dan menyumbang kepada pembentukan kerajaan BN,” katanya.

Terdahulu, Khairy berkata Parlimen Sungai Buloh bukan tempat selamat sebagaimana didakwa Mohamad, sebaliknya kawasan bahaya yang mana semua pemimpin UMNO enggan bertanding di situ.

Zahid kemudian membalas kenyataan itu dengan mengatakan Khairy sendiri yang meminta untuk diletakkan di Parlimen Sungai Buloh.

Sehari kemudian Khairy pula berkata disebabkan pemimpin tertinggi UMNO berdiam diri mengenai kawasan untuknya bertanding, beliau terpaksa meminta sendiri kerusi Sungai Buloh itu daripada Presiden MIC Tan Sri S A Vigneswaran.

Sementara itu, ketika mengulas mengenai hasrat Khairy untuk menjadi Perdana Menteri suatu hari nanti, Zahid berkata ianya bergantung kepada diri Khairy sendiri.

“Pertamanya, beliau mesti menguatkan parti, bukan melemahkan parti. Beliau mesti memang di Sungai Buloh. Beliau juga mesti diterima parti dan tidak menyanggah parti

“Kita boleh berbeza pendapat. Tapi kalau tunjuk diri terbaik, terpandai, paling bijaksana. Itu ertinya perasan,” kata Zahid lagi ketika ditemui semasa program bersama komuniti Cina di Bagan Datuk, hari ini.

Terdahulu, Khairy mendakwa Zahid mungkin tidak berpuas hati terhadapnya kerana mempertikaikan keputusan Pengerusi BN berhubung pencalonannya bagi PRU-15 ini.


Tiada usul undi percaya di Dewan Rakyat, PM masih ada majoriti kukuh

Setakat ini, Dewan Rakyat tidak menerima sebarang sebarang usul undi percaya dikemukakan di Dewan Rakyat terhadap Perdana Menteri (PM) Datuk Seri Ismail Sabri Yaakob, menurut sumber.

Usul berkaitan tersebut tidak dikemukakan mana-mana ahli dewan (Ahli Parlimen) sama ada di sebelah pihak kerajaan atau blok pembangkang, ia secara tidak langsung membuktikan kerajaan Ismail Sabri masih stabil dan mempunyai majoriti yang kukuh di Parlimen.

Menurut sumber di sebelah pembangkang memberitahu, usul undi percaya tidak dikemukakan memandangkan komitmen Ismail Sabri yang diberikan berhubung janji dimerterai dalam memorandum persefahaman (MoU) dipersetujui akan dihormati dan akan dilaksanakan pada sidang yang berlangsung kali ini.

Antara janji menjadi tumpuan pembangkang adalah melibatkan undang-undang menghalang mana-mana wakil rakyat daripada bertukar parti yang difahamkan bakal dibentang pada sidang dewan kali ini.

Rang Undang-Undang (RUU) tersebut menjadi intipati utama dalam perjanjian MoU sebelum ini antara Pakatan Harapan (PH) dan kerajaan, ia bakal dibentang buat kali pertama selepas Kabinet mengumumkan kelulusan untuk membawanya dibahaskan pada sidang kali ini.

Sementara itu, Ketua Pembangkang Datuk Seri Anwar Ibrahim juga semasa Kongres partinya pada hujung minggu lalu sudah memberikan isyarat kesediaan untuk menyambung MoU 2.0 sekiranya Ismail Sabri berhasrat meneruskannya, jadi difahami mengapa usul undi percaya tidak dibawa mana-mana wakil pembangkang pada kali ini.

Bagi sebelah kerajaan, semua ahli dewan setakat ini memberikan kepercayaan kepada Ismail Sabri untuk sekurang-kurangnya mentadbir kerajaan sehingga hujung tahun apabila semua isu melibatkan kepentingan rakyat diselesaikan secara sepenuhnya.

Mesyuarat Kedua Penggal Kelima Parlimen ke-14 akan berlangsung selama tiga minggu yang bermula pada Isnin (18 Julai).

Rang Undang-undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti itu dijangka dibentang atau diletakkan di atas meja Ahli Dewan Rakyat pada Isnin untuk dijadikan rujukan mereka.

Menurut Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dalam kenyataan, rang undang-undang itu dicadang untuk dibahaskan pada 27 dan 28 Julai, tertakluk kepada budi bicara Yang Dipertua Dewan Rakyat.

Beliau berkata sebelum itu, libat urus Bahagian Hal Ehwal Undang-undang dan Jabatan Peguam Negara (AGC) bersama Ahli Dewan Rakyat kerajaan akan diadakan pada 25 Julai dan libat urus bersama Ahli Dewan Rakyat pembangkang pada 26 Julai.

Setelah mendapat kelulusan Dewan Rakyat dan Dewan Negara, rang undang-undang itu akan dipersembahkan kepada Yang di-Pertuan Agong antara 11 dan 26 Ogos untuk diperkenankan dan pewartaannya dijangka dilaksanakan antara 29 Ogos hingga 2 Sept ini.

Rang undang-undang itu merupakan antara perkara dipersetujui dalam MoU Transformasi dan Kestabilan Politik antara kerajaan dan PH pada September tahun lepas bagi membentuk satu kerjasama dwipartisan dengan mendukung semangat Keluarga Malaysia.

Dalam pada itu, isu kos sara hidup dijangka menjadi topik perbincangan terutama menerusi soalan Ahli-Ahli Parlimen pada persidangan itu setelah terdapat cadangan daripada PAS supaya sidang khas Parlimen diadakan bagi membincangkan perkara itu.

Selain itu, bacaan kali kedua dan ketiga bagi sembilan rang undang-undang dalam senarai Aturan Urusan Mesyuarat Dewan Rakyat lepas yang ditangguhkan dijangka dibawa ke persidangan kali ini.

Rang undang-undang itu adalah Rang Undang-Undang Perhutanan Negara (Pindaan) 2022; Rang Undang-Undang Pencegahan dan Pengawalan Penyakit Berjangkit (Pindaan) 2021; Rang Undang-Undang Kehadiran Wajib Pesalah-Pesalah (Pindaan) 2021 dan Rang Undang-Undang Antigangguan Seksual 2021.

Rang Undang-Undang Agensi Kawalan Sempadan Malaysia (Pembubaran) 2021; Rang Undang-Undang Racun (Pindaan) 2022; Rang Undang-Undang Kawalan Padi dan Beras (Pindaan) 2022; Rang Undang-Undang Majlis Pembangunan Wilayah Ekonomi Pantai Timur (Pindaan) 2022 dan Rang Undang-Undang Suruhanjaya Bebas Tatakelakuan Polis 2020 yang ditangguhkan berdasarkan Peraturan Mesyuarat 62 Dewan Rakyat.


Zahid dakwa YAB dahulukan dana RM1.3 juta bantu persatuan bola PDRM

Datuk Seri Dr Ahmad Zahid Hamidi memberitahu Mahkamah Tinggi hari ini bahawa, beliau mendahulukan dana Yayasan Akalbudi (YAB) sebanyak RM1.3 juta kepada Persatuan Bola Sepak Polis Diraja Malaysia (PDRM), kerana pemain dan kakitangan persatuan itu tidak mendapat gaji dan elaun selama empat bulan.

Zahid, 69, berkata dia sebelum ini tidak pernah memberi apa-apa sumbangan kepada Persatuan Bola Sepak PDRM, bagaimanapun sebagai Menteri Dalam Negeri ketika itu, PDRM berada di bawah kendaliannya, lapor Bernama.

“Saya telah dimaklumkan oleh menantu saya Datuk Zul Hisham Zainal bahawa, persatuan bola sepak itu berada dalam keadaan yang sangat memerlukan bantuan kewangan, memandangkan empat bulan gaji mereka tidak dibayar menyebabkan pemain dan staf tidak berkemampuan untuk membayar perbelanjaan peribadi, seperti membayar sewa rumah, kereta, nafkah dan keperluan lain,” katanya.

Dia berkata demikian ketika membacakan pernyataan saksi ketika membela diri atas 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.

Presiden UMNO itu berkata wang pendahuluan tersebut adalah seiring dengan objektif penubuhan YAB, yang mana ia ditubuhkan untuk membantu dari segi kebajikan kepada mereka yang memerlukan.

Beliau menegaskan pertuduhan kesembilan yang dikenakan ke atasnya iaitu melakukan pecah amanah berhubung sumbangan RM1.3 juta kepada persatuan itu, bukan satu kesalahan pecah amanah kerana pemegang amanah YAB, Muhammad Nabil Salleh dan Datuk Khairuddin Tarmizi, tidak pernah membantah wang pendahuluan yang diberikan.

Menurut Zahid, berdasarkan keterangan Zul Hisham dan Asisten Superintendan Mohd Nizam Mohd Noor, persatuan itu mempunyai tanggungan seramai 30 pemain tempatan, termasuk tiga pemain import dan juga 15 orang dalam kumpulan pengurusan.

“Saya juga dimaklumkan bahawa pemain-pemain persatuan itu adalah pemain sepenuh masa, yang mana mereka bergantung sepenuhnya kepada gaji yang diberikan sebagai pemain bola sepak.

“Gaji kesemua pemain dan staf secara purata dalam anggaran RM500,000 sehingga RM600,000 sebulan dan semasa persatuan itu mempunyai masalah kewangan, bayaran gaji yang tertunggak adalah dalam anggaran RM1.3 juta selama empat bulan,” katanya.

Tambah Zahid, Majlis Sukan Negara telah membayar semula pendahuluan yang beliau berikan sebanyak RM1 juta kepada Tetuan Lewis & Co pada 14 Julai 2017 dengan menggunakan cek.

Selain itu, Zahid menafikan pertuduhan ke-19 yang mana beliau didakwa melakukan pecah amanah dana YAB berjumlah RM10 juta, dengan memberikan pinjaman wang tersebut kepada Armada Holdings Sdn Bhd.

Katanya, bayaran kepada Armada Holdings berjumlah RM10 juta adalah satu pelaburan kepada syarikat tersebut, yang terlibat dengan projek pembekal arang batu Indonesia untuk kontrak spot TNB Fuel Services Sdn Bhd.

“Setakat pengetahuan saya, sepertimana yang dipersetujui, RM10 juta itu diberikan kepada Armada Holdings sebagai satu pelaburan yang dibuat oleh Yayasan Akalbudi, dan bukan pinjaman.

“Pulangan pelaburan yang diterima itu juga, telah berjaya mendatangkan keuntungan kepada Yayasan Akalbudi yang mana keuntungan tersebut boleh digunakan untuk tujuan amal jariah, selari dengan objektif yayasan tersebut,” katanya dan menambah pelaburan RM10 juta kepada Armada Holdings telah dibayar balik bersama-sama dengan faedah sebanyak RM69,722.65.

Ahli Parlimen Bagan Datuk itu juga menafikan bahawa pemberian dana YAB sebanyak RM360,000 kepada TS Consultancy & Resources, adalah untuk membantu menjalankan kerja-kerja pendaftaran pengundi, sebaliknya wang tersebut adalah untuk pembayaran percetakan Al-Quran.

“Urusan ini adalah antara saya dengan Datuk Latiff Mirasa iaitu Pengerusi kepada Yayasan Restu yang mencetak Al-Quran tersebut. Saya juga menyatakan bahawa urusan ini sama sekali tidak diketahui oleh TS Consultancy & Resources, kerana Datuk Latiff yang meminta saya untuk membuat pembayaran percetakan Al-Quran tersebut yang dibayar kepada syarikat itu,” katanya.

Perbicaraan yang berlangsung di hadapan Hakim Datuk Collin Lawrence Sequerah bersambung esok.


Singapura catat 9,701 kes baharu

Singapura melaporkan 9,701 jangkitan baharu Covid-19 dalam tempoh 24 jam sehingga tengah hari tadi (13 Mac 2022), kali pertama angka harian turun di bawah 10,000 dalam tempoh hampir sebulan.

Jangktan baharu itu meliputi 9,597 kes tempatan dan 104 kes import.

Enam kematian turut dicatat pada Ahad menjadikan jumlah keseluruhan pesakit Covid-19 meninggal dunia sejak awal 2020 lalu sebanyak 1,145 kes.

Terdapat 1,348 pesakit dirawat di hospital. Seramai 181 pesakit lagi memerlukan bantuan oksigen, menurut statistik terbaharu Kementerian Kesihatan Singapura (MOH), malam ini.

Seramai 32 pesakit lagi sedang dirawat di unit rawatan rapi, turun berbanding 37 pesakit pada Sabtu.

Kebanyakan jangkitan baharu Covid-19 di Singapura adalah kes Protokol 2, iaitu mereka yang sihat atau dinilai mempunyai gejala ringan.

Antara kes yang dilaporkan pada Ahad, meliputi 8,383 diklasifikasikan di bawah Protokol 2, terdiri daripada 8,326 kes tempatan dan 57 jangkitan import.

Sebanyak 1,318 kes lagi disahkan melalui ujian tindak balas rantai polimerase (PCR), dengan 47 daripadanya adalah jangkitan import.

Kadar kebolehjangkitan mingguan ialah 0.87, lebih rendah daripada angka Sabtu iaitu 0.89. Ia kekal di bawah 1 sejak 2 Mac, menunjukkan bahawa jumlah kes Covid-19 mingguan menurun.

Singapura telah merekodkan 939,436 kes Covid-19 sejak permulaan wabak itu pada awal 2020 lalu. – Agensi


Gaji, elaun Zahid masa jadi TPM berjumlah RM44,383.15: Saksi

Mahkamah Tinggi hari ini diberitahu gaji dan elaun Presiden UMNO, Datuk Seri Ahmad Zahid Hamidi ketika memegang jawatan Timbalan Perdana Menteri antara 2016 sehingga Mei 2018 berjumlah RM44,383.15 sebulan.

Timbalan Setiausaha Bahagian (Perlembagaan), Seksyen Hal Ehwal Perlembagaan dan Parlimen, Sheeba Kunhimon, 48, berkata, gred gaji Zahid adalah sebanyak RM18,168.15 manakala elaunnya ialah RM26,215 sebulan yang diterima sejak 26 Julai 2018 sehingga 9 Mei 2018.

Sheeba yang merupakan saksi pendakwaan kelima ketika membaca keterangan bertulisnya turut memberitahu gaji dan elaun diterima Zahid sejak mula menjadi Timbalan Menteri Persekutuan pada tahun 2004 sehingga terakhir sebagai Timbalan Perdana Menteri (TPM) pada Mei 2018.

“Semasa memegang jawatan itu pada 2015 hingga 2018, Zahid menerima RM18,168.15 sebulan manakala elaun RM26,215.

“Sebagai Menteri Persekutuan (Menteri di Jabatan Perdana Menteri, Menteri Pertahanan dan Menteri Dalam Negeri) antara 2008 dan 2015 adalah RM14,907.20 manakala elaun yang diperoleh sebanyak RM24,320,” katanya ketika membacakan penyataan saksinya semasa pemeriksaan utama oleh TPR Zander Lim Wai Keong.

Ketika disoal Lim mengenai sumber gaji yang diterima oleh Zahid, Sheeba turut memberitahu agensi yang membayar gaji dan elaun Zahid ialah Kementerian Dalam Negeri (KDN).

Lim: Boleh tak beritahu siapa atau agensi mana yang membayar gaji dan elaun kepada Datuk Seri?

Sheeba: KDN

Lim: Dana yang digunakan KDN untuk membayar gaji dan elaun Datuk Seri adalah daripada mana?

Sheeba: Kerajaan Malaysia.

Sementara itu, bekas perdana Menteri Datuk Seri Najib Razak memberi arahan kepada Zahid supaya melanjutkan kontrak syarikat Ultra Kirana Sdn Bhd (UKSB) sebagai pengendali tunggal sistem Visa Luar Negara (VLN) ke Malaysia di China.

Bekas Timbalan Ketua Setiausaha (TKSU) (Dasar dan Kawalan) Kementerian Dalam Negeri (KDN) Datuk Suriani Ahmad berkata, ia berdasarkan catatan minit oleh Najib pada surat bertarikh 23 Mei 2013 yang dihantar kepada Zahid  yang menyatakan ‘projek ini perlu diteruskan’, lapor Bernama.

Semasa disoal di Mahkamah Tinggi hari ini, peguam Hamidi Mohd Noh yang mewakili bekas timbalan perdana menteri itu bertanya mengenai siapa yang memberi arahan itu berdasarkan catatan minit tersebut dan Suriani berkata: “Arahan Perdana Menteri.”

Ketika dirujuk kepada minit lain bertarikh 20 Januari 2014 pada surat berkenaan oleh peguam itu,  Suriani berkata:  “Minit itu menyatakan ‘YB Datuk Sri Zahid, Sila Bantu Dalam Hal ini. Kontrak ini perlu diteruskan’

Hamidi: Ia ayat  perdana menteri kepada timbalan perdana menteri?

Suriani: Betul

Suriani turut bersetuju dengan Hamidi bahawa beliau juga akan melaksanakan arahan sekiranya diarah oleh ketuanya, Tan Sri Alwi Ibrahim yang merupakan Ketua Setiausaha KDN ketika itu.

Sebelum ini, saksi pendakwaan kedua Azman Azra Abdul Rahman @ Md Salleh iaitu bekas Ketua Penolong Setiausaha di Bahagian Hal Ehwal Imigresen KDN memberitahu mahkamah bahawa UKSB ada menghantar beberapa surat kepada Najib bagi memohon pertimbangannya untuk mengekalkan syarikat tersebut sebagai pengendali tunggal pengurusan visa ke Malaysia di China.

Ketika ditanya Timbalan Pendakwa Raya (TPR) Gan Peng Kun semasa pemeriksaan semula mengenai catatan minit yang diterima KDN daripada Zahid berhubung tempoh lanjutan kontrak VLN, saksi pendakwaan keempat itu menjelaskan ia dibuat dalam keadaan tergesa-gesa.

“Pendirian kementerian adalah sekiranya bersetuju untuk buat lanjutan itu, ia dibuat dalam keadaan tergesa-gesa kerana kontrak masih berjalan dan ada banyak masa lagi sebelum ia tamat. Sebab itu saya rasa perlu ada masa dan ruang untuk buat penilaian terlebih dahulu.

“Kontrak belum tamat lagi. Ada tiga tahun. Satu jangka masa yang panjang. Sepatutnya tiga tahun lagi diberi masa membuat penilaian (pelanjutan kontrak). Itu pendirian kementerian,” katanya.

Zahid, 68, berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya, selaku pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.

Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Perbicaraan di hadapan Hakim Datuk Mohd Yazid Mustafa bersambung 20 Disember depan.


Lagi kejadian tembakan di AS: Tujuh pekerja ladang Asia dibunuh

Seorang pekerja ladang asal Asia ditahan pihak berkuasa selepas tujuh daripada rakan sekerjanya dibunuh di hadapan kanak-kanak di dua kawasan di California, menyusul satu lagi keganasan senjata api yang menggegarkan Amerika Syarikat (AS).

Anggota kecemasan telah dipanggil ke ladang di San Mateo County, selatan San Francisco, di mana mereka menemui mangsa yang maut dan cedera.

Syerif Christina Corpus berkata, Chunli Zhao, 67, ditangkap sejurus selepas pembunuhan beramai-ramai dalam satu tindakan dramatik yang dirakam oleh kru TV tempatan di kawasan pertanian Half Moon Bay.

“Hari ini (Isnin, 23 Januari 2023) pada jam 2.22 petang timbalan sheriff dihantar… atas laporan tembakan melibatkan beberapa mangsa.

“Sebaik tiba, anggota polis mengesan empat mangsa yang maut dengan kesan tembakan. Mangsa kelima yang juga mengalami luka tembak dibawa ke Pusat Perubatan Stanford dengan kecederaan yang mengancam nyawa.

“Tidak lama selepas itu tiga lagi mangsa turut ditemui mati dengan kesan tembakan di tempat berasingan,” katanya.

Corpus berkata, Zhao kemudian memandu ke pejabat cawangan sheriff di Half Moon Bay di mana kru ABC7 sedang menunggu sidang akhbar.

Rakaman dramatik menunjukkan seorang lelaki Asia memakai baju merah dan seluar jeans biru ditarik ke tanah oleh pegawai bersenjata.

“Zhao telah ditahan tanpa sebarang insiden dan pistol separa automatik ditemui di dalam kenderaannya,” kata Corpus.

Motif tembakan belum diketahui, kata Corpus, tetapi ia berlaku di lokasi luar bandar dengan kehadiran keluarga.

“Ia tersebar. Ada orang yang tinggal di lokasi itu juga… pada sebelah petang ketika kanak-kanak tidak bersekolah dan untuk kanak-kanak menjadi saksi, ia sukar digambarkan,” katanya.

NBC Bay Area memetik seorang ahli majlis bandar Half Moon Bay berkata mangsa adalah pekerja ladang Cina.

Kedua-dua ladang berada di pinggir Half Moon Bay, dan video udara yang diambil oleh kru berita menunjukkan kawasan itu mempunyai deretan rumah hijau.

Keganasan terbaharu itu berlaku kurang 48 jam selepas seorang lelaki bersenjata membunuh 11 orang di sebuah studio tarian berhampiran Los Angeles.

Gabenor California Gavin Newsom, yang telah berada di Taman Monterey di mana pembunuhan beramai-ramai itu berlaku, melayari Twitter beberapa saat selepas berita mengenai pembunuhan baharu itu tersebar.

“Di hospital bertemu mangsa tembakan ketika saya ditarik keluar untuk diberi taklimat tentang satu lagi tembakan. Kali ini di Half Moon Bay. Tragedi demi tragedi.”

Jurucakap akhbar White House, Karine Jean-Pierre berkata, Presiden Joe Biden telah diberi taklimat mengenai insiden itu.

“Beliau telah meminta penguat kuasa undang-undang Persekutuan untuk memberikan bantuan yang diperlukan kepada pihak berkuasa tempatan. Apabila butiran lanjut tersedia, Presiden akan dikemas kini.” – AFP


Sudah tiba masa halalkan kanabis, ketum untuk perubatan: Pakar

Oleh Nina Muslim

Sebagai ahli psikiatri dan juga pakar merawat ketagihan dadah, Prof Madya Dr Rusdi Abd Rashid menyaksikan sendiri kesan marijuana atau ganja ke atas pesakit, termasuk mencetuskan psikosis dalam kalangan penghidap skizofrenia dan lain-lain gangguan mental.

Justeru, beliau terperanjat apabila mendapati bahan itu dapat menenangkan seorang individu autistik teruk. Individu tersebut merupakan anak lelaki pesakitnya yang mengalami kemurungan kerana tidak mampu menangani situasi si anak.

“Wanita itu memberikan minyak CBD (cannabidiol) kepada anaknya – dia cuma letakkan beberapa titik di bawah lidah si anak setiap hari – dia dapati kelakuan hiperaktif dan melampau anaknya berkurangan,” katanya.

Hal itu menimbulkan rasa ingin tahu Dr Rusdi tentang potensi kebaikan kanabis dari segi perubatan dan penggunaannya, terutama CBD iaitu bahagian bukan psikogenik pada tumbuhan itu, terhadap individu autistik teruk yang lebih tua.

Hasrat beliau dan beberapa penyelidik lain untuk mengkaji faedah perubatan kanabis dan ketum – sejenis dadah psikotropik yang berkait rapat dengan opium namun kurang dikenali – menghangatkan lagi polemik tentang “menghalalkan” dua dadah berkenaan di Malaysia, antara negara yang mengenakan hukuman mati mandatori ke atas pengedar dadah.

Di bawah Akta Dadah Berbahaya 1952, pemilikan lebih 200 gram kanabis atau resin ganja dianggap sebagai bukti niat untuk mengedar, dan mereka yang ditangkap dengan jumlah itu akan berdepan hukuman mati mandatori jika disabitkan kesalahan.

Ketum pula disenaraikan di bawah Akta Racun 1952. Walaupun tidak dikategorikan sebagai narkotik, dan penanaman pokoknya serta penggunaan dibenarkan, penjualan bahan itu diharamkan melainkan oleh ejen sah.

Ini bermakna, jika Dr Rusdi yang juga Pengarah Pusat Pengajian Sains Ketagihan Universiti Malaya, cuba menjalankan kajian mengenai keberkesanan CBD dalam merawat masalah kelakuan dengan menjalankan eksperimen sendiri menggunakan minyak CBD, beliau berisiko menghadapi hukuman mati.

Namun ada perkembangan yang mungkin dapat mengubah senario itu.

Susulan langkah Pertubuhan Kesihatan Sedunia (WHO) menggugurkan marijuana perubatan daripada senarai dadah berbahaya, Malaysia kini menimbang untuk membolehkan penggunaan, penjualan dan pengedaran kanabis serta ketum bagi tujuan perubatan, melalui penubuhan kaukus bipartisan bagi mengkaji aspek perundangan.

Pada 9 November lepas, Menteri Kesihatan, Khairy Jamaluddin memberitahu Parlimen bahawa penggunaan kanabis dibenarkan untuk tujuan perubatan di bawah undang-undang sedia ada, namun menambah produk mesti didaftarkan dengan Pihak Berkuasa Kawalan Dadah (PBKD).

Beliau berkata penjual mesti mempunyai lesen dan permit di bawah Peraturan-Peraturan Kawalan Dadah dan Kosmetik, Akta Racun serta Akta Dadah Berbahaya bagi mengimport dan menjual produk kanabis di Malaysia. Hanya pengamal perubatan berdaftar di bawah Akta Perubatan 1971 boleh membekalkan produk itu.

“Kanabis (hemp) turut dikawal di bawah Konvensyen Tunggal Mengenai Dadah Narkotik 1961 dan tersenarai di bawah Jadual I Konvensyen tersebut. Kawalan utama dikenakan ke atas bahan yang tersenarai dalam Jadual I adalah dihadkan hanya untuk tujuan perubatan atau saintifik yang melibatkan pengeluaran, pembuatan, eksport, import, pengedaran, perdagangan, penggunaan dan pemilikan,” kata Khairy.

Ramai pakar sedia maklum tentang peruntukan itu, namun mereka keberatan untuk memohon kebenaran daripada Kementerian Kesihatan kerana proses yang agak sukar.

Dr Rusdi berkata sekalipun penyelidik dapat meyakinkan jawatankuasa kelulusan mengenai merit kajian mereka, kos kajian terlalu tinggi untuk diteruskan kerana mereka perlu membeli bekalan kanabis, bukan menanam sendiri yang memerlukan satu lagi proses permohonan kebenaran.

Bagaimanapun susulan kenyataan Khairy itu, ramai yang menyatakan hasrat ingin berbuat demikian.

Seorang daripada ahli kaukus itu, Ahli Parlimen Kuching Dr Kelvin Yii Lee Wuen berharap dapat menangani permasalahan berkenaan bagi membolehkan kajian dijalankan dan seterusnya membentuk strategi kukuh bagi membenarkan dan mengawal selia penggunaan kanabis dan ketum.

“Kebenaran di sisi undang-undang tidak bermakna bahan itu akan diedarkan secara meluas di pasaran terbuka, iaitu dengan tanggapan setiap orang menggunakannya untuk khayal dan macam-macam lagi. Sebaliknya, kebenaran itu hanya bagi tujuan perubatan dan ekonomi,” jelas Dr Yii.

Beliau berkata dengan membenarkan penggunaan tumbuhan itu untuk tujuan perubatan, negara akan beroleh faedah dari segi kesihatan dan juga ekonomi, mengurangkan penjualan dadah di pasaran gelap selain memastikan produk itu selamat untuk digunakan.

Antara potensi kebaikan tumbuhan itu ialah melegakan kesakitan, relaksan otot (meredakan tegang otot), antiemetik/antimuntah dan antikonvulsan, selain sebagai pengganti untuk penyalahgunaan bahan.

“(Menerusi undang-undang ini) ada elemen kawalan, kita boleh memantau pelaksanaan, kita boleh kenakan cukai, kita boleh kawal pengeluaran dan penjualan serta menilai impak secara berterusan,” tambah Dr Yii.

Pengarah Pusat Penyelidikan Dadah dan Ubat-ubatan Universiti Sains Malaysia Prof Dr B. Vicknasingam melihat ada potensi ekonomi daripada penanaman dan penjualan kanabis serta ketum di pasaran antarabangsa, namun berpendapat Malaysia patut menerajui penyelidikan ketum bersandarkan pada sejarah penggunaannya sebagai ubat tradisional sejak sekian lama di negara ini.

Tidak seperti kanabis, tidak banyak halangan untuk mengkaji ketum di Malaysia.

“Kita ada kelebihan. Kita selalu beritahu mereka yang berminat untuk melakukan penyelidikan tentang marijuana dan kanabis bahawa dunia Barat sudah mendahului dan mereka juga sudah mengeluarkan produk di pasaran,” katanya.

Beliau antara lain ingin mengkaji potensi ketum sebagai ubat melegakan kesakitan dan juga dalam rawatan salah guna bahan.

Sekiranya dibenarkan di sisi undang-undang, Malaysia akan menuruti langkah beberapa negara yang telah “menghalalkan” kanabis serta menjadi negara kedua di Asia Tenggara yang membenarkan penggunaan kanabis dan ketum untuk perubatan selepas Thailand.

Kebenaran penggunaan kanabis dan ketum untuk perubatan akan membawa perubahan kepada banyak sektor.

Pakar-pakar yang dihubungi Bernama, baik peguam mahupun pegawai perubatan atau aktivis antidadah, menyatakan sokongan terhadap marijuana perubatan. Bagaimanapun sokongan mereka berserta kaveat – peraturan mesti ketat bagi mencegah dan menghukum penyalahgunaan apabila penanaman dan penjualan dadah itu dibenarkan untuk tujuan perubatan.

Masyarakat tahu pasaran kanabis dunia bernilai berbilion dolar dan ketum juga berpotensi memberi nilai yang sama. Pulangan besar sedemikian pastinya menarik pihak-pihak yang tidak bertanggungjawab.

Peguam hak asasi manusia Samantha Chong berkata Malaysia boleh mencontohi Colorado, sebuah negeri di Amerika Syarikat, berkaitan bagaimana untuk menanam, memproses dan mengedar kanabis.

Namun katanya kerajaan perlu mengubah suai model itu agar menepati kebudayaan dan masyarakat Malaysia.

Menggambarkan perjalanannya untuk mengkaji industri kanabis di Colarado sebagai “pembuka mata”, beliau berkata industri itu melibatkan semua sektor – pelesenan, impak alam sekitar, penguat kuasa undang-undang, keselamatan pekerja, sekuriti serta pengangkutan dan jualan.

“Semua tanaman dipantau menerusi CCTV dan setiap pokok ditag dengan kod bar RFID… setiap pokok kanabis boleh dijejaki daripada penanaman hingga ke dispensari,” katanya.

Menurutnya, pendapatan daripada jualan marijuana itu digunakan oleh Colorado untuk membiayai perkhidmatan sosial serta latihan pekerja dalam industri berkenaan.

Dalam pada itu, pakar perundangan berkata undang-undang mesti dipinda untuk mencerminkan status quo, seperti menggugurkan kanabis daripada senarai Jadual Pertama dalam Akta Dadah Berbahaya dan mungkin memasukkannya dalam Akta Racun seperti ketum.

Chong berkata wujud keperluan undang-undang untuk mencegah salah guna kuasa selain mengemas kini undang-undang lain termasuk Akta Penagih Dadah (Rawatan dan Pemulihan) 1983, Akta Jualan Barangan 1957 dan Akta Penjara 1995.

Kerajaan juga perlu bersedia untuk mengurangkan hukuman ke atas pesalah yang dikenakan hukuman mati atas penggunaan kanabis bagi tujuan perubatan.

“Sekiranya pindaan dibuat, pindaan hendaklah diaplikasikan secara retrospektif dan kemudian diaplikasikan dalam kes seperti Amiruddin,” kata Ramkarpal Singh, peguam bagi Amiruddin Nadarajan Abdullah atau lebih dikenali sebagai Dr Ganja, pesakit kanser berusia 63 tahun yang berdepan hukuman mati jika disabitkan kesalahan mengedar kanabis.

Dari sudut perubatan, pakar berkata ada keperluan untuk mengubah cara kerajaan menangani masalah penagihan dan pemulihan yang pada masa ini menggunakan kaedah berbentuk hukuman.

Pakar perubatan yang berpandangan tidak sukar untuk membenarkan penggunaan kanabis perubatan dan ketum, berkata kerajaan boleh menggunakan rangka kerja sedia ada mengenai ubat-ubatan mengandungi bahan terkawal seperti opioid dan metadon.

Dr Rusdi berkata kaedah semasa melibatkan diagnosis dan preskripsi oleh pengamal perubatan terlatih dan bertauliah. Pesakit kemudian mendapatkan ubat-ubatan daripada farmasi berdaftar.

Pesakit juga perlu membawa kad perubatan yang menyatakan mereka telah dipreskripsikan bahan terkawal dan oleh siapa, sekiranya ditahan oleh pihak berkuasa.

Beliau juga tidak menjangka timbul kesukaran untuk menghalang salah guna.

“Jika tidak ada diagnosis yang sahih dan kita syak mereka pengguna dadah rekreasi, maka jangan keluarkan preskripsi,” katanya. – Bernama

Sisipan – mengenai kanabis

Hemp dan marijuana adalah kanabis, namun hemp merujuk kepada tumbuhan kanabis yang mengandungi 0.3 peratus tetrahydrocannabinol (THC) — bahan kimia yang membuatkan seseorang khayal. Semua tumbuhan kanabis — C. sativa, C. indica dan C. ruderalis — mengandungi jumlah-jumlah tertentu THC dan cannabidiol (CBD).

Penyelidik perubatan dan saintis paling berminat terhadap CBD, kandungan yang kebanyakannya ditemukan dalam hemp, khususnya jenis C. sativa. Kajian-kajian terhad yang dijalankan sebelum ini menunjukkan ada faedah perubatan. Daun dan bunga pokok hemp digunakan untuk membuat minyak CBD, bahan lazim dalam kebanyakan produk penjagaan diri seperti penjagaan kulit.

Hemp juga digunakan untuk membuat kertas, pakaian, tali dan kain layar.

Ketum pula merupakan tumbuhan lazim di rantau Asia Tenggara yang digunakan sebagai ubat tradisional oleh penduduknya sejak beratus tahun dahulu. Tumbuhan yang berkait rapat dengan opium itu semakin popular di Amerika Syarikat, khususnya bagi mengawal gejala penarikan ketagihan dadah. Tumbuhan ini berpotensi menjadi faktor pengubah dalam usaha negara mengawal krisis penagihan dadah.

Hingga kini belum ada laporan tentang seseorang mengalami dos berlebihan ketum di Malaysia. Di Amerika Syarikat, kematian akibat penggunaan ketum dilaporkan berlaku akibat dicampurkan dengan dadah lain dan ubat-ubatan seperti antihistamin.

(Sumber: Prof Madya Dr Rusdi Abd Rashid, Prof B. Vicknasingam, American Society for Biochemistry and Molecular Biology, National Institute on Drug Abuse dan Medical News Today.)


Tidak adil peruntukan turap jalan sama semua daerah, kata MP PN

Kerajaan sewajarnya mengagihkan peruntukan untuk penurapan jalan mengikut keluasan daerah memandangkan keluasan setiap daerah berbeza.

Ahli Parlimen PN-Rompin, Datuk Abdul Khalib Abdullah berkata peruntukan sama rata RM100,000 yang diberikan kerajaan bagi setiap daerah itu tidak adil bagi kawasan yang lebih besar.

“Ada di antara daerah lebih besar dan ada daerah lebih kecil tetapi mereka dapat peruntukan sama iaitu RM100,000.

“Jadi saya memohon kalau boleh dipertimbangkan semula kepada daerah besar ini diberikan peruntukan lebih,” katanya ketika sesi perbahasan Rang Undang-Undang Perbekalan 2023 di Dewan Rakyat.

Beliau turut memberi contoh keluasan kawasannya di Rompin 5,247km persegi berbanding Melaka yang hanya berkeluasan 1,650km persegi.

Kerajaan sebelum ini mengumumkan peruntukan RM100,000 kepada setiap daerah bagi tujuan penurapan jalan Persekutuan yang rosak serta pembaikan segera lain berdasarkan aduan rakyat.


Ringgit jatuh lagi, hampir RM4.62 berbanding dolar AS

Ringgit terus menyusut berbanding dolar Amerika Syarikat (AS) dan mata wang lain dalam tempoh enam bulan dan ketika ini didagangkan menghampiri paras rintangan pada 4.6257 berikutan krisis siling hutang AS, Ketua Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid.

Kali terakhir unit tempatan diniagakan pada paras semasa adalah pada 11 November, 2022, menurut laporan Bernama.

Pada 6 petang, ringgit berada pada paras 4.6245/6285 berbanding dolar US daripada 4.5920/5950 ketika ditutup pada Rabu.

Mohd Afzanizam berkata risiko siling hutang AS kekal menjadi kebimbangan utama dan pasaran kewangan dijangka kekal bimbang terhadap krisis siling hutang AS yang berlanjutan dan ekonomi global semakin lemah.

“Kami menjangkakan ia tidak memberi kesan kepada ringgit Malaysia. Bagi kadar dasar semalaman Malaysia, kami percaya ia akan kekal pada 3.00 peratus sepanjang tahun kerana ketidakpastian luaran meningkat yang mungkin memberi kesan langsung kepada permintaan luar Malaysia,” katanya kepada Bernama.

Secara ringkasnya terdapat rasa kebimbangan yang lebih besar terhadap prospek ekonomi global.

Sementara itu, Ketua Ekonomi dan Ketua Kumpulan, Penyelidikan Pasaran Kumpulan Perbankan RHB, Dr Sailesh K Jha berkata bank itu telah menunjukkan sasaran jangka pendeknya untuk dolar US-ringgit iaiatu 4.60 tetapi telah berubah, sasaran jangka pendek untuk dolar US-ringgit dinaikkan kepada 4.70 dengan baki risiko cenderung ke paras sekitar 4.75.

“Imbangan risiko kepada unjuran dolar US-ringgit akhir suku kedua 2023 kami adalah antara 4.55 dan 4.65 cenderung ke paras 4.65 dan 4.75.

“Kami menjangkakan tahap rintangan dolar US-ringgit yang kukuh seterusnya pada 4.6385 dan 4.6470 akan berubah dengan cepat kepada paras 4.70, katanya dalam nota penyelidikan hari ini.

Beliau berkata bagi jangka sederhana, bank itu tidak akan menolak berkemungkinan dolar US-ringgit mencecah paras 5.0.
“Sasaran jangka pendek dolar dolar Singapura-ringgit pada 3.40 juga telah berubah dan kami meningkatkan sasaran kami kepada antara 3.45 dan 3.50,” katanya.

Pada akhir urus niaga hari ini, ringgit turut susut berbanding kelompok mata wang utama kecuali yen Jepun.

Unit tempatan merosot berbanding pound Britain kepada 5.7247/7296 daripada 5.6877/6914 ketika ditutup pada Rabu, jatuh berbanding euro kepada 4.9630/9673 daripada 4.9470/9502 tetapi naik berbanding yen Jepun kepada 3.3141/3172 daripada 3.3148/3172 semalam.

Ringgit juga diniagakan rendah berbanding mata wang Asean lainnya.

Unit tempatan berada pada 3.4202/4237 daripada 3.4091/4115 berbanding dolar Singapura, berkurangan berbanding rupiah Indonesia kepada 309.2/309.6 daripada 308.1/308.5 ketika ditutup pada Rabu, menguncup berbanding peso Filipina kepada 8.25/8.26 daripada 8.23/8.24 dan merosot berbanding baht Thai kepada 13.3602/3776 daripada 13.2924/3073 sebelumnya.


Kedah peruntukkan RM1.2 juta bantuan operasi kepada institusi pendidikan agama

Kerajaan Negeri Kedah memperuntukkan RM1.185 juta bantuan operasi institusi pendidikan agama kepada Sekolah Rendah Asrama (SRA), Sekolah Menengah Agama (SMA), Maahad Tahfiz dan madrasah atau sekolah pondok yang berdaftar di bawah Jabatan Hal Ehwal Agama Islam Negeri Kedah (JHEAIK).

Kata Menteri Besar Kedah, YAB Dato’ Seri Muhammad Sanusi Md Nor bantuan yang diagihkan bukanlah peruntukan baharu tetapi telah diluluskan dalam Belanjawan 2023.

“Jangan pula nanti ada yang kata ini rasuah pilihan raya.

“Agihan RM225,000 untuk 25 buah SRA, RM185,000 untuk 37 buah SMA, RM580,000 untuk 116 buah Maahad Tahfiz dan RM195,000 untuk madrasah atau sekolah pondok.

“Kadar bantuan dikekalkan iaitu RM5,000 bagi setiap sekolah atau maahad,” katanya dalam Majlis Penyerahan Bantuan Operasi Sekolah Institusi Pendidikan Agama Negeri Kedah Darul Aman Tahun 2023.

Sanusi turut berterima kasih kepada semua institusi pendidikan itu kerana telah banyak membiayai sendiri operasi sekolah selama puluhan tahun sehingga melahirkan insan-insan yang berguna.

Selaku Menteri Besar, beliau sentiasa menyokong penuh usaha JHEAIK dalam memperkasakan pendidikan Islam terutamanya dengan menilai aspek-aspek kurikulum serta dasar-dasar yang ditentukan oleh kerajaan.

Jelas Sanusi, bantuan operasi untuk institusi pendidikan agama di negeri Kedah itu diberikan setiap tahun.

“Pada tahun 2021, bantuan sebanyak RM955,000 kita agihkan kepada 191 buah sekolah sebanyak RM5,000 bagi setiap sekolah.

“Pada tahun 2022, kita tambah lagi peruntukan kepada RM1.05 juta untuk 210 buah sekolah, juga dengan kadar RM5,000 bagi setiap sekolah,” ujarnya lagi.

Menurut beliau, JHEAIK sedang berusaha ke arah mewujudkan program Kemahiran Pengurusan Masjid kepada pelajar-pelajar sekolah agama termasuk maahad tahfiz sebagai persiapan kecemerlangan aspek pengurusan masjid dalam kalangan generasi pelapis.

“Masyarakat sentiasa memandang tinggi akan peranan sekolah agama dalam mendidik anak-anak untuk menggalas tanggungjawab menjaga imej dan kesucian syiar Islam di tanah air kita ini,” kata beliau.


Tiga disyaki peras ugut guna video lucah ditahan

Polis Terengganu menahan dua lelaki dan seorang wanita yang disyaki terbabit dengan beberapa kes pemerasan menggunakan panggilan video (VC) lucah di negeri ini.

Ketua Polis Terengganu Datuk Rohaimi Md Isa berkata tangkapan pertama menerusi Op Cantas VC itu membabitkan pasangan suami isteri masing-masing berumur 27 tahun dan 23 tahun di Sungai Petani, Kedah pada 10.15 pagi, Sabtu lepas.

“Susulan tangkapan itu, seorang lagi lelaki berumur 39 tahun ditahan di Baling, Kedah dan polis merampas beberapa telefon bimbit, iPad dan juga beberapa keping kad bank dipercayai digunakan dalam kegiatan jenayah itu.

“Modus operandi suspek adalah berkenalan dengan mangsa melalui aplikasi seperti Mi Chat dan mengajak mangsa membuat VC lucah dan sebaik panggilan ditamatkan, suspek terus mengugut mangsa dan menunjukkan video yang telah dirakam semasa VC,” katanya pada sidang media di sini, hari ini.

Beliau berkata di Terengganu, pihaknya menerima tiga laporan mangsa terbabit dan setiap mereka dikatakan diugut untuk melakukan beberapa transaksi wang tunai ke akaun bank suspek bagi memastikan video lucah mereka tidak disebarkan di laman sosial.

“Jumlah transaksi tak sama, ada yang sekali masukkan hanya RM30, esoknya suspek minta lagi dan ada yang sudah lakukan transaksi hingga RM2,000,” katanya yang memaklumkan semua mangsa adalah lelaki termasuk ada yang bekerja dalam sektor awam.

Rohaimi berkata sindiket pemerasan itu dipercayai baru beroperasi pada tahun ini dan semua laporan yang diterima di negeri ini melibatkan kejadian sepanjang April sahaja, serta beliau percaya masih ramai mangsa terlibat enggan membuat laporan kerana ia melibatkan maruah pengadu.

“Siasatan lanjut kita mendapati ada empat lagi kes berkaitan dengan kes ini di luar Terengganu dan kita sudah menghubungi kontinjen terbabit untuk bekerjasama,” katanya.

Sementara itu, Rohaimi turut memaklumkan bahawa jumlah kes jenayah komersial bagi empat bulan pertama tahun ini di Terengganu menunjukkan peningkatan yang sangat ketara.

“Dalam tempoh sama tahun lepas kerugian direkodkan adalah lebih RM500,000, tapi bagi tahun ini sudah mencecah hampir RM4.5 juta.

“Kita dah cukup bagi pendedahan tentang Macau scam dan love scam ini tapi masih ramai yang terjebak dan ia banyak melibatkan pesara, kakitangan awam dan golongan profesional…ada pesara guru yang kerugian sehingga RM736,000 dan ada pesara kena tipu RM532,000,” katanya.

Sehubungan itu, beliau menyarankan agar orang ramai ‘berkawan’ dengan polis dan merujuk kepada pihak berkuasa jika mendapat panggilan yang mencurigakan bagi mengelakkan daripada ditipu.


Jangan percaya DAP akan sokong agenda Islam, Melayu : Tun Faisal

Ahli Dewan Tertinggi Muafakat Nasional (MN), Datuk Tun Faisal Ismail Aziz mengingatkan pengundi agar tidak terus percaya kepada janji DAP untuk menyokong agenda Islam dan Melayu.

Menurutnya, selagi tiada perjanjian bertulis, jangan terpedaya dengan parti itu.

“Begitu terdesaknya PH-BN hari ini selepas melihat besarnya gelombang rakyat dan gelombang Sanusi sehingga DAP pun kata mereka boleh menyokong agenda Islam dan Melayu.

“Jangan tertipu kerana dulu Lee Kuan Yew sanggup pakai songkok untuk raih undi Melayu Singapura. Othman Wok juga dipergunakan untuk mempengaruhi orang Melayu.

“Selagi tiada perjanjian bertulis, jangan sesekali kita terpedaya dengan DAP. Cukuplah rakyat tertipu dengan dua orang Melayu PKR dan Melayu UMNO.

“Seorang Melayu PKR menipu rakyat dengan pelbagai janji dan tuduhan palsu. Seorang lagi Melayu UMNO yang sanggup bersumpah dengan nama Allah untuk menipu,” katanya dalam satu kenyataan, hari ini.

Dalam pada itu, beliau mencabar Setiausaha Agung DAP, Anthony Loke untuk membuat perjanjian bertulis dan pindaan Perlembagaan DAP mengenai dasar serta ideologi parti itu.

“Jika Anthony Loke tidak berani dan tidak mampu, maka ia hanya satu lagi penipuan PH-BN kerana terdesak untuk meraih undi Melayu,” katanya.

Beliau turut menggariskan beberapa perkara yang perlu dimasukkan dalam perjanjian tersebut termasuklah membatalkan Deklarasi Setapak, agenda Malaysian Malaysia dan yang seumpama dengannya.

“Menggantikan dan memansuhkan segala pernyataan dalam Perlembagaan DAP yang mengatakan Perlembagaan Persekutuan adalah bersifat sekular dan menyatakan sokongan dan pengakuan bahawa Agama Persekutuan adalah Islam.

“Menghentikan segala agenda kesamarataan agama dan mesti mengakui kedudukan Islam di dalam negara ini mengatasi kedudukan mana-mana agama dan kepercayaan.

“Menghentikan segala agenda kesamarataan kaum dan memperakui peruntukan istimewa orang Melayu dan Bumiputera di dalam perlembagaan termasuk tindakan-tindakan kerajaan untuk memastikan ia berkuat kuasa dan terlaksana,” katanya.

Selain itu, beliau turut menuntut DAP menyokong RUU355 dan pelaksanaannya di negeri serta menyokong segala usaha mengukuhkan kuasa dan kedudukan Mahkamah Syariah dan undang-undang Islam

“Menyokong enakmen yang menghalang penyebaran agama lain terhadap umat Islam dan enakmen yang menghalang umat Islam daripada menukar agama dan murtad.

“Menyokong dan meneruskan rayuan terhadap kes Kalimah Allah dan menyokong usaha untuk menghalang Kalimah Allah menggantikan Biblical God,” katanya.

Malah bekas pemimpin UMNO itu menyeru agar segala agenda liberal dan asing yang mahu menyamaratakan kedudukan agama dan kaum menggugat kedudukan Raja-raja Melayu dihentikan dan dihalang.


Siapa yang Tajuddin maksudkan sebagai lembu dalam MT UMNO?

Ahli Majlis Tertinggi (MT) Datuk Seri Tajuddin Abdul Rahman yang dipecat daripada jawatan Pengarah Pilihan Raya UMNO oleh Datuk Seri Ahmad Zahid Hamidi membuat andaian hanya ‘lembu’ yang tidak boleh menerima perbezaan pendapat.

Ahli Parlimen Pasir Salak itu membuat andaian demikian sekiranya perbezaan pendapat ketika mesyuarat MT malam Khamis minggu lalu menjadi punca beliau dipecat dan digantikan oleh Timbalan Presiden UMNO, Datuk Mohamad Hassan.

Sebelum ini tular klip audio berdurasi 15 minit di mana beliau memberi pendapat pada mesyuarat MT itu dengan nada keras dan tegas menolak keputusan Zahid menarik balik sokongan terhadap kerajaan Perikatan Nasional (PN) dan Perdana Menteri Tan Sri Muhyiddin Yassin.

Beliau juga pada suatu ketika dalam mesyuarat itu mengeluarkan perkataan ‘pirah’ kerana marah, selain kecewa apabila ahli MT lain mengambil alih ucapannya.

Susulan ucapan itu Zahid dipercayai membuat keputusan menggantikan beliau dengan Mohamad.

Memetik laporan BHOnline hari ini, Tajuddin dilaporkan berkata pendapat dalam mesyuarat sepatutnya tidak menjadi masalah kerana dengan cara itu akan wujud idea yang boleh dipertimbangkan untuk kebaikan parti.

Katanya, sebagai ahli UMNO selama 45 tahun, beliau tidak mahu menjadi ‘pak turut’ dalam semua keadaan.

Beliau berkata, pandangannya dalam mesyuarat MT UMNO itu menyentuh masa depan parti selepas beberapa kali membuat keputusan yang salah.

“UMNO ini sebuah parti besar, kalau buat keputusan biarlah yang tepat dan membawa kepada kejayaan. Kalau membawa kesan negatif kepada parti, nak buat apa. Rakyat memerhatikan.

“Sepatutnya tidak ada masalah perbezaan pendapat kerana kita bukannya lembu. Seekor lembu di depan masuk kandang, kita yang lain pun ikut masuk kandang. Bila seekor keluar kandang, kita pun keluar kandang,” katanya.

Semalam, Tajuddin juga berkata UMNO langsung tidak memberinya wang untuk menjalankan tugas ketika memegang jawatan Pengarah Pilihan Raya parti itu.

“Baguslah, tahniah kepada Datuk Seri Mohamad Hasan. Terima kasih kepada Presiden, Datuk Seri Ahmad Zahid Hamidi yang telah melepaskan saya daripada tanggungjawab yang begitu berat.

“Yang saya pikul selama hari ini dengan tenaga, masa saya, duit saya, satu sen pun tidak ada daripada UMNO. Saya buat kerana parti,” katanya

Susulan pemecatan Tajuddin, pemimpin senior UMNO, Datuk Seri Nazri Aziz pula menyifatkan tindakan itu sebagai tidak wajar hanya kerana berbeza pandangan berhubung pendirian parti.

Ahli Parlimen Padang Rengas itu menyamakan tindakan Zahid dengan pemimpin negara yang sering bergolak, Republik Congo yang memecat penentangnya hanya kerana wujud perbezaan dalam isu politik dan parti.

“Ini masalah Zahid ni, semua orang dia nak pecat… Dia ini Presiden Republik Congo ke?” katanya kepada Agenda Daily.


Mengapa Zahid takut bertemu Ahli Parlimen BN? Ini jawapannya

Ramai tertanya-tanya mengapa Presiden UMNO, Datuk Seri Ahmad Zahid Hamidi takut bertemu dengan Ahli-ahli Parlimen (MP) Barisan Nasional (BN) yang mahu meminta penjelasan berhubung hala tuju dan ke arah mana yang mahu dibawanya selepas keluar daripada kerajaan Perikatan Nasional (PN).

Permintaan tersebut nampak mudah dan tidak lah rumit, bagaimanapun Zahid beberapa kali menipu MP BN yang mahu berjumpa dengan beliau, terbaharu pada Selasa lalu selepas Mesyuarat Majlis Tertinggi UMNO ia sepatutnya berlangsung pertemuan tersebut.

Ia bagaimanapun, sejurus selepas pengumuman keputusan Mesyuarat MT menarik sokongan terhadap kerajaan PN dan Perdana Menteri Tan Sri Muhyiddin Yassin, Zahid tidak menghadiri pertemuan yang sepatutnya berlangsung di Hotel Seri Pacific, bersebelahan ibu pejabat parti.

Kira-kira 10 MP BN menanti beliau di hotel tersebut, malangnya Zahid sekali lagi memungkiri perjanjian tersebut dan ramai dikalangan MP yang berang kerana ditipu sekali lagi oleh Zahid, antaranya MP Padang Rengas Datuk Seri Nazri Aziz dan MP Arau Datuk Seri Shahidan Kassim yang menanti di hotel tersebut.

Pelbagai persoalan timbul mengapa Zahid tidak muncul-muncul untuk memberi penjelasan kepada semua MP BN yang sedang menunggunya, pastinya Zahid cuba mengelak daripada menjawab soalan-soalan panas yang akan dihadapinya.

Berbanding Mesyuarat MT yang kebanyakkan merupakan penyokong kuatnya, MP BN terdiri daripada warlord UMNO yang lama, pemimpin senior yang setara dengan Zahid dan tidak mudah diperbodohkan dengan retorik politik yang dijanjikan oleh beliau.

Zahid mungkin boleh menguasai ahli-ahli MT untuk membuat keputusan mengikut kehendaknya tetapi beliau belum tentu mampu untuk mempengaruhi MP BN yang lebih rasional dan matang dalam membuat keputusan tidak terikut-ikut dengan rentak permainan politik sempit Presiden UMNO itu.

Agenda Daily ada bertemu dengan beberapa MP BN yang tidak sehaluan dengan hala tuju Zahid dan mereka mendedahkan beberapa persoalan yang meragukan dan tidak dijawab oleh Zahid yang perlu ditanya.

Jadi, apakah persoalan tersebut? Seorang MP BN memberitahu kami, persoalan utama yang tidak dijawab Zahid sehingga hari ini ke mana hala tuju parti yang ingin dibawanya kerana mereka rasa sangsi dengan perancangan yang sedang direncanakan beliau.

Disini lah kesilapan Zahid apabila beliau tidak berterus terang dengan semua MP BN, jika mahu meneruskan rancangan untuk bersama Ketua Pembangkang Datuk Seri Anwar Ibrahim dan membentuk blok baharu kerajaan, ia perlu diterangkan dan dijelaskan kepada mereka.

Namun, perkara tersebut tidak berlaku dan beliau cuma memberikan retorik politik dan hujah yang mengelirukan sehingga menyebabkan MP BN hilang keyakinan terhadap cara beliau menguruskan isu berhubung penarikan sokongan terhadap kerajaan PN dan juga Perdana Menteri.

Ya, Zahid dan rakannya, Datuk Seri Najib Razak ada membuat pengakuan kepada MP BN sebelum ini semasa pertemuan di Wisma Perwira berhubung surat yang dihantar ke Istana Negara pada tahun lepas dan juga pengakuan berhubung klip audio tersebut tetapi ia hanya separuh cerita sebenar yang didedahkan kepada MP BN.

Sekarang, MP BN meminta penjelasan lebih lanjut berhubung langkah seterusnya dan mereka tidak mahu lagi dibiarkan dalam kegelapan seolah-olah bodoh tidak tahu perancangan sebenar Zahid dan Najib.

Jika mahu meneruskan kerjasama dengan Anwar dan DAP, MP BN sememangnya tidak akan bersetuju dan oleh sebab itu mereka menunggu masa yang sesuai untuk meneruskan serangan, kemudiaan tiba Sidang Khas Parlimen dan kesilapan teknikal yang dibuat oleh pihak kerajaan digunakan sepenuhnya oleh Zahid dan Najib.

Isu derhaka dimainkan dengan hebat kononnya kerajaan PN menderhaka kepada Yang di-Pertuan Agong, Zahid dan Najib mengikut naratif yang dibawa blok pembangkang dan menjadikannya sebagai modal untuk menyerang pentadbiran Muhyiddin yang didakwanya tidak menghormati titah.

Belum pernah dalam sejarah MP yang berada di blok kerajaan senada dan seirama dengan pembangkang, hanya Zahid dan Najib sahaja yang berani melakukannya. Ini lah kali pertama dalam sejarah negara apabila dua orang tertinggi dalam UMNO menjadi tok dalang yang bersekongkol dengan Anwar untuk menjatuhkan kerajaan yang ditubuhkan bersama.

Permintaan yang mudah MP BN meminta penjelasan tidak ditunaikan Zahid dan kini UMNO semakin dilihat berpecah hanya kerana semata-mata kepentingan peribadi Presiden bersama beberapa lagi rakan-rakannya yang berdepan kes mahkamah.

Apakah sebenarnya MP BN mahu dapatkan penjelasan daripada Zahid dan Najib?

Tiga perkara yang perlu dijawab oleh mereka berdua, pertama selepas kerajaan jatuh dengan siapakah UMNO akan bekerjasama, kedua sejauh manakah keyakinan Zahid dan Najib kerajaan baharu yang ditubuhkan itu dapat menjaga kepentingan UMNO dan ketiga siapakah yang akan menjadi Perdana Menteri baharu selepas tertubuhnya kerajaan baharu.

Selagi tidak dijawab persoalan ini, MP BN akan tetap tidak akan mengikut Zahid dan mereka akan meneruskan serangan sehingga Zahid dan Najib ditendang daripada parti.

Apabila ditendang, Zahid dan Najib bebas untuk bersama dengan parti baharu yang ingin mereka sertai tetapi untuk mengheret UMNO bersama-sama dalam agenda peribadi mereka, MP BN sama sekali tidak akan mudah diperbodohkan dan akan mempertahankan UMNO daripada menjadi syarikat sendirian berhad yang berjuang untuk kepentingan diri sendiri.

UMNO adalah parti orang Melayu dan teras kepada perjuangan kaum Melayu yang perlu dipertahankan daripada bersekongkol dengan bekas banduan dan komunis DAP.


Yan Yee pula hadiahkan emas kelima negara acara terjun Sukan SEA

Malaysia terus mendominasi sukan terjun pada Sukan SEA ke-31 yang berlangsung di Pusat Akuatik My Dinh di Hanoi, hari ini.

Hari ini giliran Ng Yan Yee pula menyumbangkan kilauan pingat emas kelima kontinjen negara menerusi final 3 meter (m) papan anjal wanita.

Ia adalah pingat emas kedua peribadi Yan Yee di temasya sukan dwitahunan itu selepas menyambar emas acara 3m papan anjal seirama wanita bergandingan bersama Ong Ker Ying.

Lebih manis pada aksi final hari ketiga sukan terjun itu, Ker Ying memastikan Malaysia menamatkan acara dengan pencapaian gemilang apabila merangkul pingat perak untuk mencipta kejayaan kedudukan podium 1-2, menewaskan enam penerjun lain.

Yan Yee dinobatkan juara apabila mengumpul keseluruhan 270.60 mata menerusi lima terjunannya, diikuti Ker Ying (242.40 mata) sementara wakil Singapura bangkit daripada ketinggalan untuk membawa pulang gangsa dengan mengutip 230.15 mata.

Malaysia menyasarkan menyapu bersih lapan pingat emas acara terjun yang ditawarkan pada Sukan SEA kali ini, untuk mengulangi pencapaian edisi 2019 di Filipina yang menyaksikan kem terjun membolot kesemua empat pingat emas dipertandingkan. – Bernama


PRN Melaka: Isu agihan kerusi punca UMNO bertanding solo

Perebutan kerusi antara PAS dan Bersatu menjadi punca mengapa UMNO berpendirian untuk bertanding solo pada Pilihan Raya Negeri (PRN) Melaka 20 November depan.

Menurut Ahli Parlimen (MP) Padang Rengas, Datuk Seri Mohamed Nazri Aziz, Bersatu dan PAS masing-masing tidak berpuas hati dengan agihan kerusi yang dibuat UMNO dan ekoran itu, parti Melayu itu terpaksa mengambil keputusan untuk bertanding sendirian tanpa Perikatan Nasional (PN).

Nazri berkata, UMNO bersetuju untuk menyerahkan hanya empat kerusi Dewan Undangan Negeri (DUN) masing-masing kepada PAS dan Bersatu tetapi ia tidak dipersetujui kerana kedua-dua parti itu menuntut pertambahan kerusi.

Justeru, beliau berkata, PAS serta Bersatu sepatutnya bersyukur dengan agihan kerusi itu dan tidak wajar menyalahkan UMNO sekiranya bertanding sendirian dalam PRN Melaka memandangkan pembahagian kerusi DUN telah dibuat secara adil dan bertimbang rasa.

“Sebelum ini, saya difahamkan UMNO bersedia untuk menyerahkan dua kerusi DUN kepada Bersatu dan dua kerusi DUN kepada PAS, tetapi Bersatu tolak kerana mereka mahu mendapatkan tambahan kerusi pilihan raya.

“Memandangkan kekuatan kedua-dua parti berkenaan (PAS dan Bersatu) lemah dengan Bersatu hampir tiada kekuatan akar umbi bagi menghadapi PRN Melaka, Bersatu dan PAS sepatutnya bersyukur kerana UMNO masih sanggup memberikan empat kerusi DUN kepada mereka bagi mengelak pertembungan tiga penjuru.

“Kedua-dua parti itu juga perlu menerima hakikat sebarang kerjasama PRN Melaka harus memastikan UMNO menjadi ketua kerajaan negeri itu semula,” katanya dalam laporan Sinar Harian.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.

Presiden UMNO, Datuk Seri Ahmad Zahid Hamidi berulang kali menyatakan pendirian parti itu untuk tidak akan bekerjasama dengan Bersatu dan melaungkan keyakinan BN mampu menang besar pada PRN Melaka.

Selain itu, Nazri berkata UMNO tiada pilihan lain selain perlu bertanding sendirian selepas tiada kata sepakat dapat dicapai berkaitan agihan kerusi.

Ini kerana, menurutnya, kedua-dua parti itu sepatutnya menerima cadangan UMNO memandangkan Bersatu merupakan sebuah parti yang tiada kekuatan akar umbi dan paling lemah serta PAS pula, tidak memenangi satu kerusi pada Pilihan Raya Umum ke-14 (PRU 14) yang lalu.

“Bersatu merupakan parti yang tiada kekuatan akar umbi serta dianggap paling lemah, manakala Pas pula tidak menang satu kerusi pun pada pilihan raya umum ke-14.

“Justeru, sekiranya Bersatu dan PAS masih enggan bersetuju menerima empat kerusi DUN ditawarkan, UMNO tiada pilihan lain selain bergerak solo,” katanya lagi.

Sementara itu, difahamkan, PAS menuntut lima kerusi DUN, manakala Bersatu meminta lapan kerusi DUN sebagai syarat kerjasama dengan UMNO bagi menghadapi PRN Melaka.

Pada PRU14, UMNO hanya memenangi 13 kerusi DUN Melaka, Bersatu yang ketika itu bersama Pakatan Harapan (PH) menang dua kerusi DUN, manakala PAS gagal merebut sebarang kerusi DUN.


Kajian UKM dapati 92% tak sokong Muhyiddin letak jawatan

Majoriti 92 peratus responden tidak bersetuju dengan peletakan jawatan Tan Sri Muhyiddin sebagai Perdana Menteri (PM) baru-baru ini yang kononnya dapat menstabilkan keadaan politik negara, kata kajian yang dilakukan pengkaji Universiti Kebangsaan Malaysia (UKM).

Kajian bertajuk ‘Public Perception on Election Management, the Election Commission & Democracry in Malaysia’ yang dijalankan Prof Madya Helen Ting dan Prof Madya Andrew Kam mendapati majoriti 2,627 responden yang diwawancara secara bersemuka tidak bersetuju dengan peletakan jawatan Muhyiddin akan menjamin kestabilan politik kepada negara.

Dalam tinjauan tersebut, majoriti 49.3 peratus responden berpendapat hanya dengan mengadakan pilihan raya umum (PRU) selepas Covid-19 terkawal dapat menangani ketakstabilan politik yang dihadapi negara ketika ini, bagaimanapun 16.1 peratus lagi berpendapat PRU segera dengan pematuhan prosedur operasi standard (SOP) yang ketat.

Laporan tinjauan UKM.

26.5 peratus responden pula berpendapat kestabilan politik dapat dipulihkan dengan langkah Perikatan Nasional (PN) menjalinkan kerjasama dengan blok pembangkang, Pakatan Harapan.

Baki 8 peratus responden pula tidak bersetuju peletakan jawatan Muhyiddin dapat memberi kestabilan politik kepada negara.

“49 peratus mahu PRU diadakan selepas situasi Covid-19 terkawal sebagai penyelesaian kepada ketakstabilan keadaan politik semasa,” kata kajian tersebut.

Tinjauan tersebut juga mendapati majoriti menyokong tawaran yang dibuat oleh Muhyiddin sebelum ini untuk melaksanakan Undi 18 dan juga berhubung undang-undang anti-lompat parti yang dicadangkan sebelum ini.

“58% bersetuju dengan cadangan untuk menggubal undang-undang anti-lompat parti supaya wakil rakyat yang melompat parti kehilangan kelayakan tetapi boleh bertanding semula dalam pilihan raya kecil,” kata tinjauan itu lagi.

Selain itu, 70 peratus responden juga berpendapat peruntukan kerajaan sepatutnya diberikan sama adil kepada Ahli-ahli Parlimen tanpa mengira latar belakang parti yang mereka wakili.

Untuk rekod, Muhyiddin sebelum meletak jawatan membuat tawaran berhubung Undi 18, menggubal undang-undang lompat parti dan juga berjanji untuk memberi peruntukan yang sama adil.

Ia bagaimanapun ditolak mentah-mentah blok pembangkang yang percaya dengan Ketua Pembangkang Datuk Seri Anwar Ibrahim yang kononnya memiliki majoriti.

Bagaimanapun, Anwar gagal mendapatkan majoriti diperlukan untuk menjadi PM sebaliknya Naib Presiden UMNO, Datuk Seri Ismail Sabri Yaakob mengatasinya dengan jumlah 114 menyokongnya.

Susulan itu, penyokong pembangkang menyalahkan Anwar dan pemimpin pembangkang kerana bertindak menolak tawaran awal oleh Muhyiddin serta menjadi punca UMNO kembali dominan menguasai pentadbiran kerajaan pusat.

Secara keseluruhan, 2,627 responden mengambil bahagian dalam tinjauan dengan 1,657 orang dari Malaysia Barat, 506 orang dari Sabah dan 464 orang dari Sarawak.

Kajian dijalankan melibatkan seluruh kawasan bandar (34%), separa bandar (33%), dan luar bandar (33%).


Nazri cabar buat pemilihan parti kalau berani, baharu PRU-15

Veteran UMNO, Datuk Seri Nazri Aziz mencabar supaya pemilihan parti diadakan terlebih dahulu sebelum Parlimen dibubar bagi mengadakan pilihan raya umum ke-15 (PRU-15).

Ahli Parlimen (MP) Padang Rengas itu berkata tidak wajar sekiranya UMNO hanya mendesak untuk mengadakan PRU-15 tetapi pemilihan parti boleh pula ditangguhkan demi kepentingan politik peribadi individu tertentu.

“Buatlah pemilihan parti kalau berani, …nak hadapi PRU berani …(perlu berani) hadapi pemilihan parti juga. Apa yang perlu dibuat UMNO ketika ini adalah pemilihan bukannya PRU.

“Saya risau kalau tidak dibuat sebelum Disember, UMNO akan dibubar sebab kita ada 18 bulan bermula Jun tahun lalu untuk adakan pemilihan,” katanya lapor BH.

Nazri juga menyahut cadangan yang dikemukakan bekas ahli Majlis Tertinggi (MT) UMNO, Datuk Seri Tajuddin Abdul Rahman yang baharu dipecat supaya Presiden, Datuk Seri Ahmad Zahid Hamidi berundur kerana terpalit dengan banyak pertuduhan di mahkamah.

“Zahid patut tarik diri, …amalan lepas menunjukkan siapa ada kes perlu berundur seperti mana Dr Mohamad Khir Toyo (bekas Menteri Besar Selangor); Tan Sri Muhammad Muhd Taib (bekas Naib Presiden UMNO) dan Tan Sri Rahim Tamby Chik (bekas Ketua Menteri Melaka).

“Malah, sebelum ini, UMNO buat keputusan sesiapa ada kes perbicaraan perlu mengundurkan diri bagi fokus kepada kes supaya kes peribadi tidak dijadikan kes parti.

“Tetapi tak undur diri pula (Zahid) itu yang jadi masalah sekarang,” katanya.

Mengulas berhubung pendedahan Tajuddin semalam, Nazri berkata MP Pasir Salak itu berhak untuk melontarkan pandangan dan bebas mengkritik kerana beliau bukan lagi ahli MT.

“Ia kebebasan bersuara, …Tajuddin dah bukan ahli MKT, jadi orang tidak boleh marah beliau. Beliau cakap benda betul. Biar rakyat dan ahli UMNO membuat keputusan,” katanya lagi.

Jun tahun lalu, Setiausaha Agung UMNO, Datuk Seri Ahmad Maslan mengumumkan UMNO menangguhkan pemilihannya di semua peringkat cawangan, bahagian dan Majlis Kerja Tertinggi (MKT) selama 18 bulan.

Ahmad dilaporkan berkata, sudah menemui dan menulis surat kepada Ketua Pengarah Majlis Keselamatan Negara (MKN), Ketua Pengarah Kementerian Kesihatan (KKM) dan Ketua Pengarah Jabatan Pendaftaran Pertubuhan Malaysia (ROS).

Mei lalu, UMNO juga sudah meminda perlembagaan bagi membolehkan pemilihan parti diadakan enam bulan selepas PRU-15.


Isu Telekom: SPRM belum ada maklumat, kata Azam

Suruhanjaya Pencegahan Rasuah Malaysia (SPRM) belum mempunyai maklumat yang boleh mengaitkan Tun Dr Mahathir Mohamad dengan kontrak gentian optik bernilai RM214.2 juta seperti didakwa.

Sehubungan itu, Ketua Pesuruhjaya SPRM, Tan Sri Azam Baki menggesa agar mana-mana pihak yang mempunyai maklumat berkaitan dakwaan itu membuat aduan kepada pihaknya.

“Saya tiada maklumat berkenaan itu. Apa yang boleh saya katakan adalah sebarang maklumat dan aduan sekiranya mempunyai asas dibawah kesalahan rasuah maka kalau jika ada asas untuk disiasat, maka kita tidak akan teragak-agak untuk menyiasat.

“Jadi, kita perlukan maklumat-maklumat tertentu,” katanya lapor MalaysiaGazette ketika ditemui selepas Majlis Perasmian Mesyuarat Agung Tahunan Kali Ketiga Pemerhati Rasuah Malaysia (MCW) di Serdang, hari ini.

Beliau berkata demikian ketika ditanya media berhubung gesaan Ahli Majlis Kerja Tertinggi (MKT) UMNO, Datuk Dr Mohd Puad Zarkashi supaya SPRM segera menyiasat bekas perdana menteri itu berhubung dakwaan tersebut.

Semalam, Mohd Puad menuntut SPRM segera menyiasat Dr Mahathri susulan pernyataan pembelaan di mahkamah oleh Perdana Menteri, Datuk Seri Anwar Ibrahim yang mengaitkan bekas Ahli Parlimen Langkawi itu dengan syarikat didakwa milik anaknya.

“Pernyataan pembelaan oleh perdana menteri di Mahkamah Tinggi Shah Alam amat serius. Syarikat Opcom yang dikaitkan dengan anak Tun M didakwa menerima kontrak gantian optik bernilai RM214.2 juta pada 2003.

“Tun M adalah perdana menteri ketika itu. PMX juga buat pernyataan, Tun M mendesak untuk bailout syarikat perkapalan milik anaknya. Najib pernah mendedahkan kepincangan ini,” katanya dalam satu kenyataan di Facebook

Semalam, Anwar mendakwa Telekom Malaysia meminta kebenaran Kementerian Kewangan pada 15 September 2003 melalui surat untuk mengadakan rundingan terus dengan Opcom bagi projek tersebut.

Menerusi pembelaan terhadap saman difailkan Dr Mahathir, Anwar berkata Telekom Malaysia adalah syarikat berkaitan kerajaan (GLC) yang mana Menteri Kewangan Diperbadankan (MKD) memegang satu saham khas yang memberikan MKD kuasa untuk menolak keputusan lembaga dan pemegang saham lain.Beliau berkata, MKD pada masa itu berada di bawah kawalan dan arahan Dr Mahathir yang juga Perdana Menteri dan Menteri Kewangan.

Menurutnya, MKD pada masa itu berada di bawah kawalan Dr Mahathir yang merupakan perdana menteri dan menteri kewangan.

Tuntutan saman difailkan Dr Mahathir di Mahkamah Tinggi Shah Alam melalui firma guaman, Tetuan Law Practice of Rafique pada 3 Mac lalu dengan menamakan Anwar sebagai defendan tunggal.

Dr Mahathir mengemukakan saman fitnah itu dengan menuntut ganti rugi RM150 juta berhubung ucapan perdana menteri di Kongres Nasional Khas Malaysia Madani: ‘Pelaksanaan Sebuah Idealisme’ pada Mac lalu.

Bekas Perdana Menteri itu mendakwa, kenyataan Anwar dalam ucapannya pada kongres itu membawa maksud beliau membolot harta untuk keluarga dan kehilangan harta, aset atau saham orang Melayu adalah berkait dengan harta, aset atau saham milik keluarganya.


Covid-19: 1,285 kes baharu, tiga kematian

Malaysia mencatatkan 1,285 kes baharu jangkitan Covid-19 dan tiga kematian sepanjang 24 jam lalu, kata Ketua Pengarah Kesihatan, Tan Sri Dr Noor Hisham Abdullah, hari ini.

Ini menjadikan jumlah kumulatif kes ialah 355,753 sejak pandemik bermula di Malaysia awal tahun lalu.

Selangor terus mencatat kes tertinggi iaitu 374, diikuti Sarawak (212) dan Pulau Pinang (162).